Lembaga Peperiksaan nafi guna ‘TikTokers’, pelontar suara berwibawa

CYBERJAYA: Lembaga Peperiksaan Malaysia (LP) menafikan dakwaan mengguna khidmat ‘TikTokers‘ sebagai pelontar suara audio Ujian Mendengar Bahasa Inggeris (UMBI) peperiksaan Sijil Pelajaran Malaysia (SPM) 2022 yang telah dijalankan pada 16 Februari lalu.

LP melalui satu kenyataan hari ini memaklumkan, pelontar suara yang digunakan dalam membina item atau instrumen UMBI SPM 2022 terdiri dalam kalangan guru, pensyarah, murid sekolah atau penuntut universiti.

“Pelontar suara merupakan mereka yang berwibawa dalam berbahasa Inggeris.

“Mereka yang terlibat juga telah diberikan latihan sebelum proses pembinaan item atau instrumen UMBI SPM Tahun 2022.

“Sehubungan dengan itu, LP yakin bahawa kualiti bahan audio dan kertas soalan UMBI SPM tahun 2022 kekal utuh,” maklumnya dalam kenyataan.

Pada masa sama, LP menyatakan bahawa kepentingan dan keadilan kepada calon yang menduduki peperiksaan SPM tahun 2022 kekal terjamin.

Terdahulu, tular di media sosial memaparkan ribuan calon SPM tertekan apabila audio Ujian Mendengar Kertas 3 Bahasa Inggeris yang dilaksanakan pada Khamis lalu tidak berkualiti dengan sebutan percakapan tidak jelas.

Perkataan Kamal, ‘strawberry’ dan ‘pineapple’ menjadi tular dalam Twitter yang dikatakan menjadi topik Ujian Mendengar Bahasa Inggeris Sijil Pelajaran Malaysia (SPM) 2022 yang berlangsung.

Rata-rata calon turut berkongsi pengalaman mereka dengan menyatakan mengalami kekeliruan berikutan audio didengari terlalu laju.

Malah, perkara terbabit membuatkan sebilangan pelajar menjawab nama buahan-buahan lain seperti ‘apple’ dan ‘banana’ kerana audio berkenaan dikatakan tidak jelas.

Author

Diyana Rahip

View all posts

View all posts


Piala Dunia: Tunisia tewas 0-1 di tangan Australia dalam perlawanan Kumpulan D

DOHA: Tandukan Mitchell Duke membantu Australia menundukkan Tunisia 1-0 dalam perlawanan peringkat Kumpulan D Piala Dunia FIFA 2022 di sini pada Sabtu.

Kembali ke Stadium Al Janoub selepas kecundang 4-1 ketika bertemu juara bertahan Perancis, pasukan yang dikenali dengan Socceroos itu cuba mengasak pihak lawan pada awal perlawanan.

Tandukan jarak dekat Duke membolosi gawang lawan pada minit ke-23.

Tunisia yang ketinggalan cuba bangkit untuk menyamakan kedudukan, namun rembatan Mohamed Drager pada minit ke-41 berjaya ditepis pemain pertahanan lawan Thomas Deng.

Sebaik babak kedua bermula, Tunisia terus mengasak dan hampir berjaya menyamakan kedudukan menerusi percubaan Ferjani Sassi dan kapten pasukan Youssef Msakni pada minit ke-61 dan ke-71, lapor Xinhua.

Tunisia sebelum ini seri tanpa jaringan ketika menentang Denmark awal minggu ini dan meletakkan harapan untuk layak ke peringkat kalah mati.

Dalam perlawanan terakhir peringkat kumpulan pada Rabu, Tunisia dicabar Perancis di Stadium Education City manakala Australia bertemu Denmark di Stadium Al Janoub. – BERNAMA


Valorant China terima Prime Collection 1.0 dengan harga lebih murah?

PERMAINAN video Valorant yang sangat popular hari ini sentiasa mengeluarkan koleksi skin yang menarik kepada peminat dan pemain mereka. Prime Collection 1.0 merupakan salah satu barisan skin paling digemari yang dikeluarkan oleh Valorant.

Dengan pelancaran Valorant China, versi itu turut akan menerima koleksi ini pada tahun 2023. Sebelum ini, Valorant China turut mengumumkan koleksi skin eksklusif bernama Kitana yang bersesuaian dengan tema budaya Cina.

Selepas hampir tiga tahun Valorant di seluruh dunia dilancarkan, China akhirnya menerima versinya sendiri. Versi Valorant ini akan berasingan daripada versi global.

Prime Collection 1.0  ini akan dikeluarkan pada Valorant versi China pada 12 Julai 2023. Pemain-pemain di Valorant China boleh mendapatkan koleksi ini dengan harga 5,160 Valorant Points (VP) lebih murah berbanding versi global yang berharga 7,100 VP.

Disebabkan perbezaan harga, seluruh komuniti Valorant meluahkan rasa tidak puas hati dan cemburu. Sebenarnya, Valorant Points yang merupakan mata wang dalam permainan ini berharga lebih tinggi untuk versi China. Oleh itu, pemain versi China perlu membelanjakan jumlah wang yang sama seperti pemain versi global.

Prime 1.0 Bundle launches in VALORANT China on 7/12

Price is 5160 VP

Although the price to buy the bundle is cheaper, its more expensive to get VP in China. pic.twitter.com/ocVOlVQ1ze

— Valorant Updates (@ValorantUpdated) July 11, 2023

Kebanyakkan pemain Valorant menanti untuk mendapatkan Prime Collection ini kerana skin ini kelihatan elit. Riot Games mungkin tidak mengeluarkan koleksi yang sama lagi untuk versi global. Namum, pemain-pemain Valorant perlu menunggu untuk mendapatkan skin  ini melalui kedai dalam permainan.

Selain itu, pemain turut meluahkan rasa cemburu dengan layanan istimewa di China. Perkara ini disebabkan mereka juga menerima koleksi eksklusif sebelum ini. Koleksi Kitana mungkin tidak dikeluarkan untuk versi global dalam masa terdekat.

Author

Muhammad Nor Fadzly Mahat

View all posts

View all posts


Mentega Terbang: Serah pada Finas, SKMM ambil tindakan – Fahmi

SHAH ALAM: Kementerian Komunikasi dan Digital (KKD) menyerahkan kepada Perbadanan Kemajuan Filem Nasional Malaysia (Finas) dan Suruhanjaya Komunikasi dan Multimedia (SKMM) untuk mengambil tindakan terhadap produksi filem ‘Mentega Terbang’.

Menterinya, Fahmi Fadzil berkata, Finas kini sedang meneliti dan menyiasat aspek perlanggaran peraturan yang dilakukan produksi tersebut.

“Ini melibatkan sama ada terdapat lesen untuk penggambaran dan pengeluaran (filem tersebut), dan saya serahkan pada Finas untuk membuat siasatan.

“Sekiranya ada tindakan yang perlu diambil, maka saya percaya pihak berkuasa akan ambil tindakan,” katanya pada sidang media selepas Majlis Pengagihan PerantiSiswa dan Perasmian MyDIGITAL.KKD di Universiti Teknologi Mara di sini hari ini.

Sebelum ini, tular sedutan babak dalam filem tersebut yang memaparkan watak utama bernama Aisyah tanpa berselindung meminta daging babi daripada rakan bukan Islam untuk dimakan, selain bapanya membenarkan Aisyah keluar daripada Islam dan memeluk agama lain.

Sedutan babak itu tular di media sosial dan mengundang kemarahan netizen yang mempersoalkan bagaimana filem sebegitu dibenarkan untuk tontonan umum.

Dalam pada itu, Fahmi turut mempersoal tampuk pemerintahan terdahulu mengenai pelepasan filem berkenaan yang mula berlegar di media sosial sejak 2021.

“Filem ini mula berlegar dan ditayangkan pada 2021. Siapa yang mentadbir ketika itu? Kenapa tiada apa-apa tindakan pada waktu itu? Mana pasukan mereka yang buat laporan sekarang ini? Waktu itu mereka di mana? Kenapa tak teliti (filem itu),” soalnya.

Beliau turut mengingatkan semua penerbit dan produksi filem supaya mengikut garis panduan pembuatan filem yang telah ditetapkan Finas dan Lembaga Penapisan Filem (LPF).

Terdahulu, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar mengarahkan Jabatan Kemajuan Islam Malaysia (Jakim) menghantar laporan kepada SKMM berikutan filem itu jelas bertentangan dengan akidah dan cara kehidupan umat Islam tempatan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Perlu lebih mantap, 90 minit di Thailand bukan mudah – Faisal Halim

KUALA LUMPUR: Wira Malaysia menewaskan Thailand, Mohamad Faisal Abdul Halim mengakui skuad Harimau Malaya perlu meningkatkan mutu persembahan menjelang aksi separuh akhir kedua Piala Persekutuan Bolasepak ASEAN (AFF) 2022 di gelanggang lawan, Selasa depan.

Beliau berkata, ia selepas pasukan negara tidak menampilkan corak permainan biasa ketika menundukkan Thailand 1-0 di sebalik dominasi permainan skuad Gajah Perang itu pada perlawanan separuh akhir pertama di Stadium Nasional Bukit Jalil, malam tadi.

“Kita ada 90 minit di Thailand, ia bukan perkara mudah, kita belum layak ke final tapi tak mustahil…sudah tentu kita perlu tambah baik dan tingkatkan lagi permainan. Walaupun kita menang hari ini (malam tadi), permainan kita bukan seperti biasa.

“Saya harap di Thailand nanti dapat kekalkan satu jaringan dan jangan bolos, kalau tak boleh jaringkan gol pun kita masih menang 1-0 dan layak ke final,” kata penjaring gol kemenangan pasukan negara ketika ditemui selepas perlawanan malam tadi.

Thailand yang merupakan juara bertahan dan juara enam kali, berjaya mengawal 90 minit permainan di Bukit Jalil, namun terpaksa akur tewas di hadapan lebih 60,000 penyokong tuan rumah.

Mohamad Faisal meledak jaringan penting Malaysia pada minit ke-11 untuk memberi skuad bimbingan Kim Pan Gon bekalan diinginkan bagi mengharungi aksi timbal balik yang dijangka berlangsung sengit di Stadium Thammasat di wilayah Pathum Thani dalam kemuncak perebutan slot ke final.

Jaringan sempena ulang tahun kelahirannya ke-25 menyaksikan pemain sayap Selangor FC itu kini berada di posisi kedua dalam carta penjaring terbanyak di belakang penyerang prolifik Thailand Teerasil Dangda yang mengumpul lima gol.

Bercakap mengenai jaringannya, Mohamad Faisal berkata, beliau mempunyai perasaan yang bercampur baur terutama mengenangkan keluarga.

“Saya gembira dan bersedih sebab saya jaringkan gol pada hari jadi saya tetapi tak sambut dengan keluarga, isteri dan anak…ia satu perkara yang sukar untuk terima tapi saya ada rakan sepasukan, jurulatih dan pasukan, walaupun sambut dengan mereka sudah buat saya gembira,” katanya.

Pasukan negara yang muncul juara pada edisi 2010 dijadual berlepas ke Thailand hari ini. – BERNAMA

Authors

View all posts

View all posts


Dera kanak-kanak: Ibu saudara, suami direman – Polis

KUALA LUMPUR: Sepasang suami isteri yang ditahan semalam kerana disyaki mendera dua anak saudaranya di sebuah kondominium di Taman Cahaya, Ampang direman selama tujuh hari.

Ketua Polis Daerah Ampang Jaya ACP Mohamad Farouk Eshak berkata kedua-dua suspek direman bermula hari ini hingga Jumaat depan (23 Sept) bagi membantu siasatan.

“Reman terhadap kedua-dua suspek berumur 29 dan 33 tahun itu dikeluarkan oleh Majistret Amalina Basirah Md Top di Mahkamah Majistret Ampang Jaya pagi tadi,” katanya ketika dihubungi hari ini.

Semalam, polis menahan kedua-dua suspek kira-kira 6 petang kerana disyaki mendera adik-beradik berkenaan.

Suspek wanita merupakan adik kepada ibu mangsa telah menjaga dua beradik itu sejak dua tahun, selepas bapa kepada kanak-kanak itu meninggal dunia.

Terdahulu, seorang kanak-kanak lelaki berusia lapan tahun yang berada seorang diri di dalam rumah cuba terjun dan melarikan diri dari tingkap sebuah unit kondominium tingkat empat.

Susulan itu, bomba berjaya menyelamatkan mangsa dengan memecah masuk ke dalam rumah dengan bantuan pihak polis.- BERNAMA


Mahkamah tolak permohonan dua individu batal saman Siti Nordiana

KUALA LUMPUR: Mahkamah Tinggi hari ini menolak permohonan dua individu untuk membatalkan saman yang difailkan penyanyi dan pelakon Siti Nordiana Alias atau lebih dikenali sebagai Nana terhadap mereka, berhubung dakwaan memfitnahnya di platform media sosial Instagram.

Peguam Abang Azlan Abang Ariffin yang mewakili Siti Nordiana, 38, selaku plaintif berkata Pesuruhjaya Kehakiman Dr John Lee Kien How @ Mohd Johan Lee yang menolak permohonan itu, turut memerintahkan kedua-dua defendan membayar kos RM3,000 kepada Siti Nordiana.

“Mahkamah menolak permohonan itu atas alasan antaranya terdapat asas fitnah dalam pernyataan tuntutan plaintif dan menetapkan 27 Sept untuk pengurusan kes,” kata peguam itu ketika dihubungi selepas prosiding kes secara dalam talian (Zoom).

Dua individu itu adalah Pegawai Perhubungan Awam Syarikat Rakaman FMC Music Sam Musyadzafar Samin, 44, dan jurusolek artis bebas Razidah Ahmad Senusi, 43, masing-masing defendan keempat dan kelima, telah memfailkan permohonan untuk membatalkan saman tersebut pada 24 Jan lepas.

Pada prosiding hari ini, Sam Musyadzafar diwakili peguam Zeti Zulfah Zulkifli @ Hassan manakala Razidah diwakili Muhammad Aliff Haiqal Roslan.

Selain kedua-dua defendan itu, Siti Nordiana turut menyaman Lan Solo atau nama sebenarnya Mohd Razlan Mohamed Yusof, 36, isterinya Nur Sheila Hassim, 36, dan Zuraidah Badron, 35, atau lebih dikenali sebagai Syura, selaku defendan pertama sehingga ketiga.

Menerusi pernyataan tuntutan yang difailkan pada 30 Julai 2021, Siti Nordiana mendakwa pada 20 Julai tahun lepas kira-kira 11.58 malam, melalui siaran langsung yang dikendalikan oleh Nur Sheila dan disertai empat defendan lain menerusi akaun Instagram masing-masing telah menyiar, mengeluar serta menerbitkan kata-kata berunsur fitnah terhadapnya.

Dakwa Siti Nordiana, kata-kata fitnah itu membawa maksud antaranya beliau bukan seorang artis yang bersih dan dihormati orang, seorang yang ego, tidak ingin mendengar nasihat dalam segala perkara, tidak menghormati orang lain dan menggunakan wang serta populariti untuk memastikan dirinya dihormati.

Juara Gegar Vaganza musim kedua itu mendakwa, kelima-lima defendan telah memadam siaran langsung daripada akaun Instagram masing-masing namun ia tular serta telah dimuat naik semula ke akaun Youtube dan masih boleh ditonton oleh orang ramai.

Siti Nordiana mendakwa jumlah tontonan untuk siaran langsung yang dimuat naik ke akaun Youtube dijangka bertambah dan reputasi beliau telah dirosakkan secara serius dalam kalangan orang ramai, serta penaja yang mengambil serta melantiknya sebagai model dan duta produk. – BERNAMA


Rasuah: CEO syarikat teknologi maklumat antara lapan ditahan SPRM

PUTRAJAYA: Seorang ketua pegawai eksekutif (CEO) syarikat teknologi maklumat antara lapan individu yang ditahan Suruhanjaya Pencegahan Rasuah Malaysia (SPRM) kerana disyaki menerima rasuah sebagai balasan mendapatkan kuota pekerja asing.

Menurut sumber, lima lelaki dan tiga wanita berusia 40 hingga 60 tahun itu ditahan di Ibu Pejabat SPRM di sini bermula pukul 7 petang hingga 11 malam semalam ketika hadir memberi keterangan.

Kesemua mereka disyaki menerima rasuah berjumlah antara RM800 dan RM1,500 sebagai balasan membantu majikan atau ejen dalam proses mendapatkan kuota pekerja asing.

“Syarikat teknologi maklumat itu dipercayai penyedia platform bagi permohonan pekerja asing yang dilantik oleh kerajaan dan sudah terlibat dalam memproses kira-kira 345,861 kuota bagi tempoh Mei hingga 29 Julai tahun ini,” kata sumber.

Sumber berkata enam individu termasuk CEO syarikat teknologi maklumat itu direman hingga Jumaat ini selepas perintah reman terhadap mereka dikeluarkan Majistret Irza Zulaikha Rohanuddinn di Mahkamah Majistret Putrajaya hari ini.

Bagaimanapun, dua individu lagi iaitu seorang lelaki dan wanita dilepaskan dengan jaminan SPRM selepas keterangan diambil.

Sementara itu, Pengarah Kanan Siasatan SPRM Datuk Seri Hishamuddin Hashim ketika dihubungi mengesahkan penahanan reman tersebut dan kes itu disiasat mengikut Seksyen 16 (a) Akta SPRM 2009. – BERNAMA


GTA nyatakan pendirian tarikh bubar selepas dipersembah kepada Agong

CYBERJAYA: Gerakan Tanah Air (GTA) akan menyatakan pendiriannya mengenai cadangan tarikh pembubaran Parlimen selepas Perdana Menteri Datuk Seri Ismail Sabri Yaakob mempersembahkannya kepada Yang di-Pertuan Agong.

Pengerusi Penajanya Tun Dr Mahathir Mohamad berkata selepas itu juga, GTA akan membuat keputusan sama ada membantah atau menyokong tarikh pembubaran Parlimen yang akan membolehkan Pilihan Raya Umum ke-15 (PRU15) diadakan.

“Kita berpendapat bahawa sepatutnya PRU15 diadakan pada waktu kita tidak menghadapi banjir besar dan angin kencang supaya semua pengundi selamat dan boleh mengundi dengan baik,” katanya pada sidang media selepas program Suara Tanah Air di sini hari ini.

Semalam, Setiausaha Agung UMNO Datuk Seri Ahmad Maslan berkata Majlis Tertinggi (MT) UMNO mahu Parlimen dibubarkan dalam masa terdekat bagi membolehkan PRU15 diadakan tahun ini dan Ismail Sabri akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan.

Sementara itu, Dr Mahathir berkata Jabatan Pendaftaran Pertubuhan (RoS) memaklumkan proses pendaftaran gerakan itu tidak dapat dipercepatkan kerana terdapat lebih 30 parti politik turut membuat permohonan, namun RoS memberi pengakuan GTA tiada masalah untuk didaftarkan.

Dr Mahathir juga berkata GTA bercadang untuk menampilkan lebih 30 peratus calon muda dalam PRU15. – BERNAMA


Pengetua, pembantu tadbir sekolah ditahan rasuah

JOHOR BAHRU: Seorang pengetua dan ketua pembantu tadbir sebuah sekolah ditahan Suruhanjaya Pencegahan Rasuah Malaysia (SPRM) Cawangan Kluang selepas disyaki bersubahat meminta dan menerima rasuah berjumlah lebih RM17,000.

Sumber memberitahu, suspek lelaki berusia 53 tahun dan suspek wanita berusia 50 tahun itu ditahan di pejabat SPRM Cawangan Kluang, kira-kira pukul 7 malam, semalam.

Kedua-dua ditahan selepas mereka hadir memberikan keterangan di pejabat SPRM berkenaan.

Tambah sumber tersebut, mereka meminta dan menerima wang rasuah daripada seorang kontraktor pada Januari lalu.

“Wang tersebut dikatakan sebagai balasan setelah memberikan pelaksanaan projek penyelenggaraan pagar asrama sekolah berkenaan kepada syarikat milik kontraktor terbabit,” tambahnya.

Sementara itu, Pengarah SPRM Johor, Datuk Azmi Alias mengesahkan penahanan kedua-dua suspek terbabit.

“Kes itu disiasat mengikut Seksyen 17(a) Akta SPRM 2009,” jelasnya.

Kedua-dua mereka kemudian dilepaskan dengan jaminan SPRM.-Kosmo!

Author

Media Variasi

View all posts

View all posts


Isteri hidap kanser, suami sanggup botak bersama!

CYBERJAYA: Baru-baru ini, tular sebuah video memaparkan seorang lelaki turut membotakkan rambutnya sebagai tanda sokongan moral terhadap isterinya yang terpaksa membotakkan rambut kerana menghidap penyakit kanser.

Menerusi perkongsian TikTok @Erol Azis, dilihat si suami sedang mencukur rambut isterinya.

Namun begitu, lebih mengundang sebak ramai pihak apabila suaminya turut bertindak membotakkan rambutnya lantas membuatkan si isteri menitiskan air mata.

Difahamkan, isterinya yang dikenali sebagai Liza sedang menderita kanser ovari tahap 1C.

Cancer fighter !! All people luv u…. #cancer #cancerfighter #chemo

♬ original sound – MKM14 – MKM14

Dalam pada itu, ruangan komen video tersebut dipenuhi dengan kata-kata semangat oleh pengguna TikTok terutama pejuang kanser.

“Aku doakan kepada semua cancer fighter yang berada disini agar dipermudahkan segala urusan dan semoga cepat sembuh… anda semua kuat dan hebat,” doa netizen.

“Semoga isteri abang cepat sembuh dari cancer ye. Isteri saya juga cancer fighter bang. sama-sama kena kuat ok,” komen netizen.a

“Cancer fighter hadir! Semoga terus kuat! Keep spirit high! Jangan pernah mengalah! Choose busy living not busy dying! Lawan sampai habis,” kongsi netizen.

Author

Nurul Ain Japri

View all posts

View all posts


Polis tunggu laporan forensik bahan letupan sebabkan kematian pelayan restoran

SHAH ALAM: Polis sedang menunggu laporan forensik bagi mengenal pasti isi kandungan bahan letupan yang digunakan hingga menyebabkan seorang pelayan sebuah restoran di Pandan Indah, Ampang dekat sini, maut malam tadi.

Timbalan Ketua Polis Selangor, Datuk S. Sasikala Devi berkata, setakat ini siasatan kes itu sedang dijalankan merangkumi semua aspek.

“Kami masih mengesan suspek yang terlibat,” katanya kepada media selepas Majlis Serah Terima Tugas Jawatan Ketua Polis Selangor di pekarangan Ibu Pejabat Polis Kontinjen (IPK) Selangor hari ini.

Mengulas dakwaan sebuah hantaran yang tular di media sosial, mendakwa bahan letupan itu merupakan buatan sendiri, Sasikala berkata, perkara itu juga sedang disiasat.

Terdahulu, media melaporkan seorang lelaki tempatan berusia 28 tahun maut selepas bungkusan yang ditinggalkan di atas bonet keretanya meletup malam tadi.

Ketua Polis Daerah Ampang Jaya, ACP Mohamad Farouk Eshak berkata, pihaknya menerima panggilan orang awam memaklumkan ada bunyi letupan di tempat kejadian yang berlaku pada 8.55 malam. – BERNAMA


Daftar kelahiran anak: JPN minta binkan 99 nama Allah tanpa MyKad suami

KUALA LUMPUR: Isu taraf kerakyatan negara sentiasa menjadi polemik masyarakat apatah lagi, apabila melibatkan status anak tanpa berbinkan nama bapa sendiri.

Lebih sukar, berbinti atau binkan Abdullah atau 99 nama Allah, meninggalkan stigma negatif di fikiran rakyat yang menganggap mereka anak tak sah taraf.

Sedangkan ada yang dilahirkan beribu bapa yang sudah berkahwin namun kerana tidak ikut prosedur betul, tiada dokumen tetapi anak pula menjadi mangsa.

Melalui satu perkongsian di Tiktok, seorang wanita, Iffah Nur Dini mendedahkan sijil lahir bayinya gagal didaftarkan kepada nama bapa kandung anaknya itu, hanya kerana dokumen tidak lengkap iaitu tiada kad pengenalan suami.

Wanita itu pasrah dengan kejadian menimpa bayinya, Adlee Mustaqim yang dilahirkan pada 12 Disember 2021 tidak boleh dibinkan dengan nama bapanya berikutan suami, Aidie Fitri, 27, berjauhan atas urusan kerja.

Mengimbas semula melalui perkongsian di media sosial itu, Iffah Nur Dini memaklumkan, suami berada di sisinya selama tempoh lapan bulan pertama.

“Namun ketika tempoh tinggal lagi sebulan nak bersalin, suami dapat panggilan untuk rekrut polis.

“Jadi dia tak ada waktu saya bersalin.

“Saya dimaklumkan Jabatan Pendaftaran Negara (JPN) tidak membenarkan ibu bapa lewat mendaftar nama anak. Jika tidak akan didenda. Saya tak nak banyak masalah, saya daftar sijil lahir anak tanpa kad pengenalan ayahnya.

“Disebabkan tak dapat berikan kad pengenalan asal suami, JPN minta saya guna salah satu daripada 99 nama Allah. Bahagian maklumat bapa kepada anak saya terpaksa dikosongkan,” kongsinya.

Disebabkan hal itu, katanya, bayinya terpaksa menggunakan nama sementara iaitu Adlee Khairul Mustaqim Abdul Rahman.

Iffah memaklumkan, suaminya melapor diri di Pusat Latihan Polis (Pulapol) Jalan Semarak di Kuala Lumpur, pada 7 November 2021, kira-kira lima hari sebelum bayinya lahir.

Bagaimanapun, katanya, suaminya hanya mengetahui tentang kelahiran anak pertama mereka selepas sebahagian urusan kerja suaminya di Pulapol itu selesai.

Itu pun selepas wanita berkenaan terpaksa ke balai polis untuk membuat laporan bagi memberi khabar gembira itu kepada suaminya.

“Masa saya dah dekat hospital nak bersalin memang suami tak tahu apa-apa langsung. Dekat Pulapol memang tak boleh pakai telefon jadi saya kena buat report di balai polis sahaja untuk sampaikan berita saya sudah beranak.

“Sepatutnya dia dapat balik tapi masa tu SOP masih ketat jadi dia tak dibenarkan pulang. Jadinya ‘perjumpaan’ kali pertama hanyalah melalui panggilan video saja.

“Selepas suami habis rekrut dalam tempoh lima bulan, barulah dapat berjumpa secara berdepan dekat Pulapol. Kami pun sama-sama selesaikan segala urusan sijil lahir anak sama-sama dengan berikan segala bukti dokumen dekat JPN,” maklumnya.

Selepas kira-kira sebulan menunggu keputusan JPN, urusan menukarkan nama bin suaminya bagi nama permata sulung mereka berjaya didaftarkan secara sah.

Iffah Nur Dini kini sudah berumah tangga hampir dua tahun, dan menetap di Kelantan bersama suami dan anaknya.

Perkongsiannya di TikTok itu meraih perhatian apabila jumlah tontonan video mencecah lebih satu juta ulang tayang.

Warganet turut meninggalkan pelbagai reaksi, bersimpati nasib Iffah, anaknya, dan keluarganya malah ada juga yang turut mengalami situasi sama dikongsikan di ruangan komen.

“Sekarang punya undang-undang macam ni. Selagi tak ada kad pengenalan asal ayah memang tak boleh masukkan maklumat bapa”

“Aduh, harap JPN buat peraturan baharu. Kalau bapa pergi rekrut, bertugas luar Malaysia… ada surat pengesahan pun dah okey”

Pendapat netizen ada kalanya, boleh membantu pihak JPN menambahbaik pengurusan pendaftaran seperti kes yang berlaku oleh Iffah Nur Dini.

Bagaimana jika, bapa bayi itu meninggal dunia ketika berkhidmat dan ruangan maklumat sijil kelahiran bayi berkenaan akan terus kosong dan meninggalkan stigma negatif kepadanya.

Sama ada surat pengesahan bapa atau sijil nikah pasangan sepatutnya membantu memudahkan pengurusan pendaftaran kelahiran di JPN.

MEDIA VARIASI sebelum ini secara eksklusif melaporkan, pelakon dan personaliti TV, Daphne Iking, menggesa kerajaan memperhalusi semula ruang penambahbaikan untuk rakyat yang benar-benar boleh mendapatkan hak kerakyatan.

“Isu ini dekat di hati saya, ramai yang stateless, sepatutnya mereka sudah ada dokumen warganegara tapi ada yang belum dapat, saya pun tak faham kenapa sedangkan mereka dilahirkan di tanah air sendiri,” katanya.

Author

Tun Puteh Wanti

View all posts

View all posts


Sumbang mahram dengan anak tiri: Peniaga warung dipenjara 15 tahun, 19 sebatan

SEREMBAN: Seorang peniaga warung dihukum penjara 15 tahun dan 19 sebatan oleh Mahkamah Sesyen di sini hari ini selepas mengaku bersalah atas enam pertuduhan melakukan sumbang mahram dan satu pertuduhan melakukan seks luar tabii terhadap anak tirinya sejak dua tahun lepas.

Hakim Datin Surita Budin menjatuhkan hukuman tersebut terhadap lelaki berusia 38 tahun itu dan memerintahkannya menjalani hukuman bermula dari tarikh tangkapan pada 29 Disember lalu.

Mahkamah menjatuhkan hukuman penjara 15 tahun dengan tiga sebatan bagi setiap pertuduhan sumbang mahram dan penjara lima tahun serta satu sebatan bagi kesalahan seks luar tabii dan memerintahkan semua hukuman berjalan serentak.

Mengikut tiga pertuduhan sumbang mahram, lelaki itu didakwa melakukan persetubuhan dengan anak tirinya ketika kejadian berusia 12 tahun di sebuah rumah di Jempol, kira-kira jam 8 malam dan 2 pagi, antara 1 Januari hingga 31 November 2021.

Bagi tiga lagi pertuduhan, dia dituduh melakukan perbuatan itu di sebuah warung di Jempol, pada  jam 8 malam, antara 11 April 2021 hingga 10 Dis lepas.

Pertuduhan dikemukakan mengikut Seksyen 376B (1) Kanun Keseksaan yang memperuntukkan penjara tidak kurang 10 tahun dan tidak lebih 30 tahun dan sebatan.

Tertuduh didakwa melakukan seks luar tabii di  warung sama pada 8 malam pada 11 April 2021 mengikut Seksyen 377CA Kanun Keseksaan yang memperuntukkan penjara tidak kurang lima tahun dan tidak lebih 30 tahun serta sebatan.

Pendakwaan dikendalikan Timbalan Pendakwa Raya, Goh Hsiao Tung manakala tertuduh tidak diwakili peguam.

Mengikut fakta kes, mangsa yang merupakan pelajar tingkatan satu dirogol sebanyak enam kali oleh bapa tirinya sepanjang tempoh berkenaan dengan kali terakhir pada 10 Disember lepas.

Mangsa merupakan anak hasil perkahwinan pertama ibunya yang berusia 48 tahun sebelum berkahwin dengan tertuduh pada 2014.

Mangsa hanya memaklumkan kejadian berkenaan kepada kakaknya pada 25 Dis lepas kerana takut kepada tertuduh sebelum dibawa membuat laporan polis empat hari kemudian. – BERNAMA


Pemilihan MCA pada 23, 24 September depan

CYBERJAYA: Hari pengundian bagi Pemilihan Jawatankuasa Pusat Pemuda dan Wanita MCA akan diadakan selama dua hari iaitu 23 dan 24 September depan, dengan hari penamaan calon ditetapkan pada 11 September.

Setiausaha Agung MCA, Datuk Chong Sin Woon memaklumkan, selepas selesai proses pengundian, pihaknya akan melaksanakan Mesyuarat Agung Tahunan (AGM) pada 21 dan 22 Oktober depan.

“Sesi pemilihan membabitkan seramai 5,089 perwakilan pusat yang terdiri daripada MCA (2,278), Pemuda (1,066) dan Wanita (1,745) manakala perwakilan bahagian seramai 52,736 orang iaitu 29,151 perwakilan MCA, Pemuda (5,016) dan Wanita (18,569).

“Bagi Pemilihan MCA, sebanyak 160 Tempat Mengundi (TM) disediakan, termasuk 149 TM Tunggal serta 11 TM Bergabung yang digunakan oleh beberapa bahagian di seluruh negara.

“Selain itu untuk Pemuda dan Wanita pula, ia membabitkan 155 TM termasuk 147 TM Tunggal serta lapan TM Bergabung. Petugas yang terbabit dengan proses pembuangan undi, mengira kertas undi serta memantau adalah seramai 2,979 orang,” katanya menerusi hantaran di laman Facebook rasmi MCA pada Isnin.

Beliau turut mengingatkan, hanya perwakilan bahagian bertugas iaitu yang terbabit dengan kerja-kerja mengundi, mengira dan memantau dibenarkan membuang undi lebih awal di bahagian masing-masing pada pukul 12.30 tengah hari, manakala selebihnya boleh mengundi antara pukul 2 petang hingga 7 malam.

Semakan mengenai TM serta mencetak Handbill pula perlu dilakukan melalui portal rasmi Pemilihan MCA di http://mcape.mca.org.my/ dengan menekan butang ‘Semakan’, bermula pukul 12 tengah hari Isnin.

“Bersempena pemilihan ini, Jawatankuasa Pemandu Pemilihan Ibu Pejabat MCA akan menghantar ‘Notis Mesyuarat Agung Tahunan’ kepada seluruh Perwakilan Pusat MCA, Pemuda dan Wanita serta ‘Notis Pemilihan Jawatankuasa Pusat bagi MCA, Pemuda dan Wanita’ kepada seluruh Perwakilan melalui aplikasi dalam talian.

“Mereka yang berumur 65 tahun ke atas dan tidak mempunyai nombor telefon akan menerimanya melalui surat. Saya juga menyeru kepada semua Pengerusi Bahagian dan Cawangan di seluruh negara supaya mengingatkan perwakilan bahagian masing-masing untuk mengundi tepat pada masanya di TM berkenaan pada hari mengundi.

“Saya juga berharap kepimpinan Bahagian dan Cawangan dapat menggalakkan ahli mereka memberi atau mengemas kini nombor telefon bimbit masing-masing kepada Ibu Pejabat supaya menerima maklumat terbaharu daripada parti,” katanya.

Author

Fazleen Safina Abd Jamil

View all posts

View all posts


Mahathir dibenar keluar IJN pagi tadi

KUALA LUMPUR: Bekas Perdana Menteri Tun Dr Mahathir Mohamad telah dibenarkan keluar dari Institut Jantung Negara (IJN) pada 9.30 pagi tadi.

Pejabat Dr Mahathir dalam satu kenyataan memaklumkan Dr Mahathir akan meneruskan kuarantin di rumah sehingga Selasa ini (6 Sept).

Sebelum ini, Dr Mahathir dimasukkan ke IJN untuk pemantauan buat beberapa hari seperti yang dinasihatkan oleh pasukan kesihatan, setelah disahkan positif COVID-19 pada 31 Ogos lepas. – BERNAMA


Modus operandi baharu penipuan telefon guna dokumen palsu ada logo, tandatangan polis

IPOH: Memperdayakan mangsa dengan menghantar dokumen palsu menggunakan paparan waran tangkap atau notis kehadiran yang mempunyai logo polis, merupakan modus operandi terbaharu sindiket penipuan dalam talian yang dikesan.

Ketua Polis Perak, Datuk Seri Mohd Yusri Hassan Basri dalam kenyataan malam tadi berkata, pihaknya menerima dua laporan polis yang menggunakan modus operandi berkenaan, kononnya melibatkan Ketua Polis Perak dan Ketua Polis Perlis.

Beliau berkata kes pertama melibatkan seorang peniaga kedai makan di Teluk Intan, yang ditipu kononnya waran tangkap telah dikeluarkan terhadapnya, namun ia tidak melibatkan kerugian apabila peniaga itu terus membuat laporan polis, manakala dalam kes kedua seorang pensyarah universiti menjadi mangsa, mengakibatkan beliau mengalami kerugian RM98,000.

Difahamkan kedua-dua kes berlaku baru-baru ini.

Sementara itu, Mohd Yusri berkata, sepanjang tahun lepas 358 kes ‘phone scam’ telah dilaporkan, membabitkan kerugian berjumlah RM15,110,598.87, manakala bagi tempoh Januari hingga Mei lepas, 181 kes ‘phone scam’ disiasat melibatkan kerugian berjumlah RM8,088,363.49

Katanya, antara modus operandi yang digunakan ialah menyamar sebagai pihak berkuasa, institusi kewangan, mahkamah, syarikat insurans dan syarikat penghantaran. – BERNAMA


Rawatan eksklusif jururawat peribadi percepat pemulihan

BANGI: Rawatan eksklusif yang dilakukan di rumah pesakit sebenarnya lebih mengalakkan proses pemulihan berbanding pesakit itu dirawat di hospital.

Ini kerana persekitaran di rumah yang lebih bersih daripada virus, lebih dekat dengan ahli keluarga, lebih banyak kasih sayang antara pemangkin kesihatan berbanding hospital yang terdedah pelbagai virus.

Demikian pengalaman yang dikongsi oleh jururawat peribadi dari Mixigo Sdn Bhd, Norizatul Mazlan, 31, apabila ditanya apa beza rawatan di rumah dan hospital.

Bagaimanapun, ia tertakluk kepada jenis prosedur yang boleh dilakukan di rumah seperti memasang tiub makan, minum, cuci luka dan rawatan asas yang lain.

“Beban tugas juga berbeza iaitu jika di hospital seorang jururawat perlu jaga lapan hingga 10 pesakit, berbanding di rumah fokus kepada seorang sahaja pesakit.

“Dengan kurangnya beban tugas secara tidak langsung kurang tekanan dan ia baik untuk kesihatan mental jururawat itu sendiri.

“Lebih indah, wujud satu hubungan atau ‘bonding’ antara jururawat, pesakit di mana jururawat juga berperanan seperti kaunselor perubatan mendengar luahan dan cerita pesakit, semua ini turut membantu proses pemulihan,” katanya.

Dia ditemui pada Majlis Townhall dan Menandatangani Persefahaman Bersama antara syarikat perkhidmatan jururawat peribadi, Mixigo Sdn Bhd dan Physiogo di Bangi Golf Resort, di sini pada Isnin.

Turut hadir, Ketua Pegawai Operasi Mixigo Sdn Bhd, Mohd Taufik Jamain.

Berbekalkan pengalaman dua tahun di pusat perubatan Subang Jaya Medical Centre, empat tahun bertugas di Arab Saudi, Norizatul kini bersama Mixigo berkongsi ilmu penjagaan hospital.

“Selepas pulang ke Malaysia dari Arab, saya bertemu Encik Taufik dengan idea membekalkan jururawat peribadi.

“Saya salurkan maklumat bagaimana jaga pesakit, pengurusan klinik dan lain-lain.

“Pada pendapat saya, kemahiran kejururawatan ini adalah paling mahal dan tidak ternilai.

“Tidak semua orang boleh masukkan tiub makan minum, jaga cuci luka, semua ini kena praktik dan belajar, ” katanya.

Orang ramai yang mahu dapatkan khidmat jururawat peribadi boleh layari www.mixigo.biz.

Author

Tun Puteh Wanti

View all posts

View all posts


Gelagat budak sekolah jual ‘Pop Pop’ sebiji 50 sen cuit perhatian netizen

CYBERJAYA: Gelagat kanak-kanak zaman kini yang lincah berniaga di sekolah demi mendapatkan wang belanja lebih nyata mencuit hati.

Baru-baru ini, tular di Twitter perkongsian seorang wanita tentang perbualan anaknya yang berniaga di sekolah.

Dalam perkongsian itu, si anak, Ihsaan memaklumkan kepada ibunya bahawa dia berasa seperti orang kaya pada hari berkenaan kerana mempunyai duit belanja lebih.

Kenyataan Ihsaan membuatkan ibunya sedikit keliru dan tertanya-tanya bagaimana anaknya itu mempunyai ‘extra income’ akan tetapi, matanya tertumpu kepada air yang disedut Ihsaan pada ketika itu.

“Ihsaan tak makan ke tadi? Macam mana boleh beli ‘extra joss’ pula ni?” tanya ibunya.

“Tu Ihsaan cakap tadi. Ihsaan kaya hari ini, Ihsaan jual mercun Pop Pop 50 sen,” jelas anaknya.

Kenyataan Ihsaan membuatkan si ibu kurang selesa lalu bertanyakan sama ada Ihsaan menjual mercun terbabit dengan harga sekotak 50 sen.

Sebaliknya, Ihsaan memberitahu dia menjual mercun Pop Pop dengan harga 50 sen sebiji.

Jawapan Ihsaan membuatkan ibunya terkejut kerana anaknya sanggup berjualan seperti orang nak ‘pergi Haji balik hari’.

Menjengah di ruangan komen, rata-rata netizen terhibur dengan idea penjualan yang cepat menguntungkan itu.

“Sebiji 50 sen kalau masuk angin baling tak meletup boleh refunds tak adik?” seloroh netizen.

“Sebiji 50 sen, sekotak tu contoh ada 50 biji untung RM25,” komen seorang pengguna Twitter yang lain.

“Sebiji 50 sen, tokan mercun adik ni,” tulis netizen.

Oleh: AIN JAPRI (Pelatih USM)

Author

Media Variasi

View all posts

View all posts


Kak B tak sangka budu vegetarian dapat sambutan

KOTA BHARU: Budu yang merupakan makanan ruji rakyat Kelantan turut digemari oleh kaum lain terutama masyarakat Cina.

Bagaimanapun, jarang sekali mendengar pembuatan budu dihasilkan oleh kaum Tionghoa itu memandangkan ia dimonopoli oleh orang Melayu.

Uniknya, sebuah keluarga Tionghoa di sini tidak pernah menyangka percubaan mereka membuat budu sendiri berasaskan sayur-sayuran (vegetarian) mendapat permintaan tinggi.

Doria Yap, 54, atau lebih dikenali sebagai Kak B memberitahu, budu sudah menjadi makanan ‘wajib’ buat mereka sekeluarga.

“Sehinggalah pada tahun 2015 kami terpaksa berhenti makan budu kerana memilih untuk menjadi vegetarian.

“Sukar hidup kami tanpa budu, sehinggakan makan nasi kerabu terpaksa guna kicap setiap kali menjamu selera, jadi saya cuba mencari jalan penyelesaian dengan membuatnya sendiri,” katanya pada Sabtu.

Menurut ibu kepada tiga anak itu, dia menggantikan ikan bilis dengan belacan yang diperbuat daripada kacang soya.

Ujarnya, bahan-bahan lain sama sahaja dengan pembuatan budu biasa, malah ia mengambil masa selama tiga jam untuk dimasak.

Doria memberitahu, percubaannya itu berjaya menghasilkan budu yang mempunyai rasa sama dengan asli.

“Bermula daripada situ saya hanya membuat pembuka selera itu untuk dihidangkan di kedai vegetarian milik keluarga kami sahaja.

“Namun disebabkan ada permintaan daripada pelanggan, saya terpaksa membotolkan budu tersebut,” katanya.

Tambahnya, lebih menarik ramai yang telah mencuba budu tersebut memberi maklum balas ia tidak memberi kesan alahan seperti gatal dan boleh dimakan oleh mereka yang mempunyai penyakit resdung.

Doria memberitahu, oleh kerana permintaan terhadap budu itu datang dari seluruh negara menyebabkan dia tidak menang tangan sehingga perlu dibantu oleh dua anak perempuannya Saffron Kang, 32, dan Evonne, 27.

Menurutnya, setiap hari mereka hanya mampu memasak serta menghasilkan 60 botol budu sahaja kerana tidak mempunyai kelengkapan mesin dan hanya dibuat secara manual.

Ujarnya, budu yang dijual dengan harga RM11 bagi 500 milimeter tersebut bukan sahaja digemari oleh rakyat Kelantan tetapi juga dari luar.

“Buat masa ini saya gunakan platfom TikTok dan Facebook untuk menjual budu ini.

“Saya akan cuba memperluaskan pasaran ke kedai-kedai serta pasar raya. Namun ia dalam proses kerana tidak mempunyai kilang dan hanya dihasilkan di kedai sahaja” katanya. – Sinar Harian

Author

Media Variasi

View all posts

View all posts


Faizal Azumu buat laporan polis, nafi buat gangguan seksual

CYBERJAYA: Timbalan Presiden Parti Peribumi Bersatu Malaysia (Bersatu), Datuk Seri Ahmad Faizal Azumu membuat laporan polis mengenai dakwaan dirinya membuat gangguan seksual terhadap seorang wanita baru-baru ini.

Ahmad Faizal berkata, tuduhan yang terkandung dalam laporan polis yang tular dalam aplikasi Telegram adalah tidak benar sama sekali.

“Saya dimaklumkan bahawa laporan tersebut mengaitkan nama saya dan beberapa tuduhan yang dibuat oleh individu tersebut terhadap saya.

“Tuduhan-tuduhan ini adalah tidak benar sama sekali dan saya percaya ada elemen hasutan jenayah dan fitnah terbabit dalam laporan ini,” katanya menerusi perkongsian di Facebook rasminya pada Khamis.

Pengerusi Perikatan Nasional (PN) Negeri Sembilan itu berkata, dirinya tidak berada di lokasi kejadian sebagaimana yang terkandung dalam laporan tersebut.

Menurutnya, laporan tersebut menyebut masa, tarikh dan lokasi tentang ‘interaksi’ tertentu dan beliau memaklumkan waktu itu beliau berada di Negeri Sembilan.

“Ramai saksi boleh mengesahkan kehadiran saya di Negeri Sembilan yang mana ketika itu saya menjalankan tugas-tugas rasmi sebagai Timbalan Presiden Bersatu,” katanya.

Ahmad Faizal berkata, beliau meletakkan sepenuhnya kepercayaan kepada pihak polis untuk menjalankan siasatan terhadap perkara itu.

“Saya juga berhak untuk mengambil tindakan undang-undang terhadap pihak yang terlibat.

“Serangan berbentuk peribadi ini tidak memberikan sebarang manfaat dan hanya membazirkan masa dan sumber pihak berkuasa,” katanya.

Sebelum ini, tular satu laporan polis di media sosial yang didakwa dibuat seorang wanita mengaitkan Timbalan Presiden Bersatu itu.

Menerusi laporan polis tersebut, wanita terbabit mendakwa Ahmad Faizal mengeluarkan perkataan berbaur seksual terhadap dirinya.

Author

Taufik Asmady Abdul Aziz

View all posts

View all posts


‘Saya hampir ditendang keluar…’ – Azizulhasni kongsi saat getir gara-gara ‘Save Gaza’

JAGUH berbasikal trek negara, Datuk Azizulhasni Awang berkongsi detik kemenangannya yang hampir dibatalkan gara-gara memakai sarung tangan dengan tulisan ‘Save Gaza’.

Kongsinya, kejadian itu berlaku pada tahun 2014 dalam satu kejohanan besar di Eropah yang pada ketika itu dia bersaing dengan pelumba dari England.

Menurutya, tujuannya berbuat demikian adalah untuk menyampaikan mesej kemanusiaan bagi seluruh dunia tahu keadaan di Gaza.

“Pada Julai 2014, saya hampir di tendang keluar dari perkampungan sukan dan penyertaan saya di satu kejohanan besar di Eropah hampir dibatalkan.

“Ketika itu saya berlumba dengan pelumba dari England dan sejurus selepas memenangi perlumbaan tersebut, saya mengangkat kedua belah tangan untuk menyampaikan mesej kepada seluruh dunia.

“Ketika sepanjang kejohanan tersebut, Gaza teruk bertalu-talu di bom oleh tentera laknatullah. Ramai yang menjadi mangsa dan terkorban termasuk wanita, anak-anak kecil dan bayi. Lagi memburukkan keadaan ketika itu adalah di bulan Ramadhan. Bulan suci umat Islam.

“Alasan yang diberikan untuk membatalkan penyertaan saya adalah kerana saya menyampaikan mesej politik di pentas sukan,” tulisnya di Facebook pada Selasa.

Dalam pada itu, The Pocket Rocketman itu turut kesal dengan sikap penganjur pada ketika itu yang disifatkan amat hipokrit.

“Lihat betapa hipokritnya mereka, pelbagai cara mereka lakukan untuk menutup mulut, telinga dan mata dunia. Namun, apabila giliran mereka semuanya boleh pula.

“Sebagai contoh peperangan antara dua negara sebelum ini, mereka satu dunia menyatakan sokongan kepada satu negara tersebut secara terbuka dan ianya dikatakan oleh mereka sebagai freedom of speech dan juga humanitarian support,” katanya.

Dalam pada itu, Azizul turut berharap orang ramai khususnya umat Islam kekal memberi sokongan kepada penduduk di Palestin.

“Ada pelbagai cara dan pelbagai ruang untuk membantu mereka disana. Bantulah mereka mengikut kemampuan diri kita tetapi yang paling penting adalah sekurang-kurangnya kita melakukan sesuatu.

“Jangan pernah ragu dengan segala ketetapan Allah kerana janji Allah itu adalah pasti,” ujarnya.

Author

Diyana Rahip

View all posts

View all posts


Pengarah syarikat didakwa tawar suapan agar Annuar Musa cepatkan pengambilalihan Menara KL

KUALA LUMPUR: Pengarah Hydroshoppe Sdn Bhd, Datuk Abdul Hamid Shaikh Abdul Razak Shaikh didakwa di Mahkamah Sesyen di sini hari ini atas pertuduhan menawarkan suapan RM500,000 setahun selama 15 tahun bagi faedah Tan Sri Annuar Musa berhubung proses pengambilalihan konsesi Menara Kuala Lumpur.

Abdul Hamid Shaikh, 49, bagaimanapun mengaku tidak bersalah atas pertuduhan menawarkan suapan tersebut melalui Datuk Tan Ser Lay, 60, sebagai dorongan kepada Menteri Komunikasi dan Multimedia ketika itu untuk mempercepatkan proses pengambilalihan pengurusan dan pentadbiran konsesi Menara Kuala Lumpur oleh syarikat berkenaan.

Dia dituduh melakukan perbuatan itu di Kementerian Komunikasi dan Multimedia, Pusat Pentadbiran Kerajaan Persekutuan, Putrajaya antara Julai dan Ogos 2022.

Pertuduhan mengikut Seksyen 16(6)(B) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama yang membawa hukuman penjara tidak lebih 20 tahun, denda tidak kurang lima kali ganda jumlah atau nilai suapan atau RM10,000, mengikut mana-mana yang lebih tinggi, jika sabit kesalahan.

Sementara itu, syarikat Hydroshoppe juga didakwa atas pertuduhan sebagai organisasi komersial melakukan kesalahan bersekutu dengan Abdul Hamid Shaikh, menawarkan suapan itu kepada Tan, seorang ahli perniagaan, bagi faedah Annuar dengan niat yang sama.

Perbuatan itu didakwa dilakukan di tempat dan pada tarikh yang sama.

Pertuduhan mengikut Seksyen 17A(1)(a) Akta SPRM 2009 yang boleh dihukum di bawah Seksyen 17A(2) akta sama yang membawa hukuman denda tidak kurang daripada 10 kali ganda jumlah atau nilai suapan atau RM1 juta, mengikut mana lebih tinggi, atau penjara maksimum 20 tahun atau kedua-duanya, jika sabit kesalahan.

Terdahulu, Timbalan Pendakwa Raya SPRM, Mahadi Abdul Jumaat menawarkan jaminan RM50,000 bagi setiap pertuduhan dengan seorang penjamin berserta syarat tambahan pasport antarabangsa tertuduh diserahkan kepada mahkamah serta melaporkan diri di pejabat SPRM Kuala Lumpur setiap dua bulan sekali bermula Mei ini.

“Jaminan dan syarat berkenaan telah dipersetujui kedua-dua pihak (pendakwaan). Kami mohon tarikh sebutan seterusnya pada 2 Jun ini untuk penyerahan dokumen dan permohonan untuk kedua-dua pertuduhan dibicarakan secara bersama pada tarikh akan datang,” katanya.

Peguam Shu Ivy yang mewakili Abdul Hamid Shaikh mengesahkan persetujuan jaminan dan syarat tambahan berkenaan.

“Pihak kami baharu sahaja mendapat kertas pertuduhan pada pagi ini, berikutan itu kami perlu mengkaji dahulu pertuduhan sebelum membuat keputusan untuk membantah atau tidak perbicaraan secara bersama,” katanya.

Kedua-dua pertuduhan itu dibacakan di hadapan Hakim Suzana Hussain dan  Rozina Ayob.

Mahkamah membenarkan tertuduh diikat jamin RM50,000 bagi setiap pertuduhan dengan seorang penjamin dengan syarat tambahan yang dimohon dan menetapkan 2 Jun untuk sebutan semula kes. – BERNAMA


MCMC arah telco larang pautan URL dalam SMS, elak ‘scam’ – Teo

Timbalan Menterinya, Teo Nie Ching berkata, arahan tersebut dikeluarkan bagi mengelakkan pengguna menjadi mangsa ‘scam’ atau penipuan dalam talian.

“MCMC telah mengeluarkan satu arahan kepada syarikat telco untuk pastikan tiada seorang pun yang akan tersalah tekan URL itu dan berkemungkinan menjadi mangsa (penipuan dalam talian).

“Banyak penipuan dalam talian berlaku apabila pengguna tersalah tekan pautan tersebut, kemudian memberi maklumat peribadi dan akhirnya menjadi mangsa,” katanya kepada pemberita selepas menjadi tetamu di Ai FM sempena Sambutan Ulang Tahun RTM ke-77 di sini hari ini.

Bagaimanapun, beliau berkata, arahan tersebut akan berkuat kuasa secara berperingkat dan berharap syarikat yang terlibat dapat melaksanakan arahan tersebut dalam masa yang terdekat.

Sementara itu, bercakap tentang sambutan ulang tahun RTM ke-77, Teo berkata, RTM mempunyai potensi yang besar dan akan terus menjadi teman setia untuk penonton selain sentiasa menyampai maklumat yang terkini dan pantas kepada pendengar.

Tanggal 1 April pada tahun ini menyaksikan lebih tujuh dekad RTM menyumbang peranan sebagai teman setia dan terus diyakini seluruh rakyat Malaysia di samping menjadi suara penghubung antara kerajaan dan rakyat menerusi enam saluran TV dan 34 stesen radio. – BERNAMA


Pak Lah hidap demensia – Khairy

KUALA LUMPUR: Bekas Perdana Menteri Tun Abdullah Ahmad Badawi menghidap demensia, dedah Menteri Kesihatan Khairy Jamaluddin.

Khairy berkata pendedahan penyakit bapa mentuanya itu dibuat selepas berbincang dengan ahli keluarga lain kerana ramai bertanya mengenai kesihatan Abdullah atau lebih mesra dengan panggilan Pak Lah.

“Pak Lah memang ada demensia dan demensia beliau satu keadaan yang sedang merosot (dan) sudah pasti nama ahli keluarga pun dia tak boleh nak sebut… Kenal tu mungkin dia kenal, nampak macam kenal tetapi dah sampai tahap di mana dia susah untuk bercakap.

“Saya tanya isteri saya, ibu mentua saya dan abang ipar saya tadi. Saya kata, ada yang tahu dan ada yang tidak tahu boleh tidak saya beritahu (keadaan Abdullah kepada umum)?,” katanya dalam sidang media hari ini.

Khairy berkata demikian pada Majlis Pelancaran Panduan Amalan Klinikal (CPG) Pengurusan Demensia (Edisi Ketiga) dan Pengurusan Schizophrenia (Edisi Kedua) di Sheraton Imperial di sini, hari ini.

Khairy turut mendedahkan perkara itu dalam ciapannya hari ini bahawa amat mencabar bagi seluruh keluarga melihat kemerosotan kognitif Pak Lah.

“Ada yang sedar tetapi ramai yang tidak menyedarinya. Keluarga telah memutuskan untuk berkongsi secara terbuka bagi memberi penerangan tentang demensia dan gangguan kognitif,” katanya di Twitter beliau.

Pada majlis itu, beliau berkongsi bahawa keadaan itu sukar bagi keluarga namun mereka bernasib baik kerana mereka boleh mendapatkan khidmat petugas profesional.

Beliau berkata pesakit demensia apabila keadaan semakin merosot, mereka memerlukan penjagaan berterusan bagi memastikan keselamatannya terpelihara dan adalah satu keperluan untuk mendapatkan khidmat penjaga profesional.

“Kami bernasib baik kerana mampu berbuat demikian. Bayangkan orang yang tidak berkemampuan. Demensia tidak mendiskriminasi. Ia memberi kesan kepada semua orang.

“Saya rasa ini adalah masanya dan (acara hari ini)  mempengaruhi saya kerana untuk membangunkan kertas putih kesihatan bagi memperkasakan dan melabur dalam penjagaan domisiliari komuniti juga,” kata Khairy. – BERNAMA


Tiada perbincangan untuk kembalikan GST – Tengku Zafrul

KUALA SELANGOR: Tiada perbincangan dibuat untuk mengembalikan semula Cukai Barang dan Perkhidmatan (GST) dalam mesyuarat Kabinet, kata Menteri Kewangan Tengku Datuk Seri Zafrul Tengku Abdul Aziz.

Beliau berkata pelaksanaan GST memerlukan perbincangan di peringkat Kabinet dan dibentangkan di sidang Parlimen terlebih dahulu.

“Apa-apa cukai baharu mesti diluluskan oleh Kabinet yang kemudian itu akan dibentangkan di Parlimen untuk diluluskan, dan sebelum Parlimen dibubarkan baru-baru ini tidak ada kelulusan Kabinet pun mengenai GST,” katanya kepada media selepas merasmikan Hari Keluarga Kemas Kuala Selangor di sini hari ini.

Tengku Zafrul berkata demikian bagi menjawab beberapa laporan mengenai dakwaan pemimpin Pakatan Harapan bahawa beliau akan mengembalikan semula GST selepas Pilihan Raya Umum ke-15 (PRU15) nanti.

Beliau berkata sekurang-kurangnya 160 buah negara di dunia telah melaksanakan GST dan mengakui bahawa sistem percukaian itu adalah lebih efisien dan kurang ketirisan.

“Kita lihat kutipan cukai kita berbanding Keluaran Dalam Negeri Kasar (KDNK) adalah paling rendah sekarang, lebih kurang 11 peratus dan itu agak rendah. Ini menunjukkan apa yang kita ada sekarang tidak efisien.

“(Namun) ini tidak bermakna, kita akan mengemukakan cukai baharu dalam masa terdekat, ia harus dibincangkan di peringkat Kabinet dan perlu melihat masa yang sesuai atau tidak,” katanya.

Tengku Zafrul berkata untuk masa panjang, adalah penting untuk cukai yang dikenakan oleh kerajaan tidak membebankan rakyat dan dapat diguna untuk membangunkan negara.

GST kali pertama dilaksanakan di Malaysia pada 1 April 2015 pada kadar enam peratus, cukai itu kemudiannya digantung pada 1 Jun 2018, dan akhirnya dimansuhkan apabila ia digantikan dengan sistem SST bermula 1 September 2018.

Kadar cukai semasa bagi cukai jualan adalah 5 peratus dan 10 peratus manakala kadar cukai perkhidmatan ialah 6 peratus. – BERNAMA


Nas Daily guna pasport negara lain masuk ke Malaysia – Imigresen

SEREMBAN: Ketua Pengarah Imigresen, Datuk Seri Khairul Dzaimee Daud mengesahkan warga Israel Nas Daily memasuki Malaysia menggunakan pasport dari negara Saint Kitts and Nevis pada 16 Oktober lepas.

Beliau berkata, Nas Daily atau nama sebenarnya Nuseir Yassin, mempunyai dua kerakyatan iaitu Israel dan Saint Kitts and Nevis, iaitu sebuah negara dari kepulauan Caribbean.

“Individu itu masuk dan keluar dari Malaysia menggunakan pasport yang sama (Saint Kitts and Nevis) dan difahamkan dia telah memasuki Singapura dengan menggunakan pasport Israel.

“Dia juga tidak mempunyai kesalahan di bawah peraturan Imigresen sebab kelulusan untuk masuk di bawah pas pelancong boleh diberikan semasa ketibaannya yang menggunakan pasport Saint Kitts and Nevis,” katanya kepada pemberita selepas menghadiri Program 3P (Penempatan, Pekerjaan dan Pendapatan) anjuran Jabatan Penjara Malaysia.

Program tersebut dirasmikan oleh Ketua Setiausaha Kementerian Dalam Negeri (KDN), Datuk Seri Wan Ahmad Dahlan Abdul Aziz yang turut dihadiri Ketua Pengarah Penjara, Datuk Nordin Muhamad di Pusat Reintegrasi Penghuni (PRP) Mantin.

Khairul Dzaimee mengulas isu video yang tular di aplikasi TikTok berkenaan warga Israel itu yang teruja dapat memasuki negara ini.

“Sebenarnya, dia tidak menggunakan pasport Israel. Jika menggunakan pasport berkenaan sama sekali tidak dapat melepasi pintu masuk negara kita kerana diketahui Malaysia tidak mempunyai hubungan diplomatik dengan Israel,” katanya.

Sementara itu, dalam Program 3P hari ini, Wan Ahmad Dahlan berkata, program tersebut dikhususkan kepada penghuni warga asing yang layak ditempatkan di PRP untuk bekerja.

Katanya, hasil diterima daripada pekerjaan tersebut akan digunakan bagi menampung keperluan harian warga asing terbabit dan seterusnya untuk penghantaran pulang ke negara asal.

“Program ini telah diadakan secara rintis bagi 16 penghuni warga Indonesia bermula pada Julai lepas. Penghuni warga asing yang kini berada di penjara adalah berjumlah hampir 12,000.

“Bagi penghuni warga asing tersebut, mereka akan peroleh kemahiran dan seterusnya pendapatan yang boleh membantu mereka untuk pulang ke negara asal dengan lebih cepat tanpa melalui penempatan di Depoh Tahanan Imigresen,” katanya.

Beliau berkata, sinergi ini memberi impak positif kepada semua pihak, antaranya dapat mengurangkan kesesakan dalam penjara dan juga Depoh Tahanan Imigresen. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


MPAG tambah lokasi bazar Ramadan, Aidilfitri 2023

MELAKA: Majlis Perbandaran Alor Gajah (MPAG) memperluas skala penganjuran bazar Ramadan dan Aidilfitri pada tahun ini dengan penambahan lokasi tapak jualan.

Yang Dipertua MPAG, Saifuddin Abdul Karim berkata, setakat ini pihaknya meluluskan 13 bazar Ramadan untuk beroperasi iaitu tujuh di Alor Gajah dan enam di Masjid Tanah berbanding hanya enam pada tahun lepas.

“Bazar Aidilfitri pula bertambah kepada tiga lokasi berbanding hanya dua pada tahun sebelumnya. Bazar berkenaan dianjurkan di Pulau Sebang dan Masjid Tanah,” katanya kepada pemberita pada Majlis Sembang Santai MPAG Bersama Rakan Media 2023 di sini malam tadi.

Beliau berkata, MPAG juga merancang menambah satu lagi bazar Aidilfitri bagi menempatkan 40 peniaga di Dataran Alor Gajah.

Saifuddin turut mengingatkan peniaga agar tidak menaikkan harga jualan terutama makanan sewenang-wenangnya selain sentiasa menjaga kebersihan tapak perniagaan dan kaedah penyediaan makanan.

“Kita (MPAG) sudah mengadakan taklimat dan diharap peniaga dapat mematuhinya termasuklah waktu operasi iaitu 3 petang hingga 8 malam bagi bazar Ramadan manakala 6 petang hingga 1 pagi bagi bazar Aidilfitri,” katanya. – BERNAMA


LPF teliti filem Mentega Terbang sebelum ambil tindakan – KDN

KUALA LUMPUR: Lembaga Penapisan Filem (LPF) sedang meneliti semua aspek berkaitan filem ‘Mentega Terbang’ secara menyeluruh sebelum mengambil tindakan selanjutnya.

Kementerian Dalam Negeri (KDN) dalam kenyataan hari ini memaklumkan LPF mengambil maklum akan isu yang berbangkit berhubung filem berkenaan yang telah mendapat perhatian masyarakat umum setelah ulasan awam bagi filem itu tular di media sosial.

Menurut KDN berdasarkan semakan, filem berkenaan tiada dalam rekod penapisan LPF dan ditayangkan secara dalam talian (melalui platform Internet).

“Oleh yang demikian, tayangan atau penstriman filem ‘Mentega Terbang’ ini adalah di luar bidang kuasa LPF.

“LPF bagaimanapun sentiasa peka dan komited dalam memastikan unsur negatif termasuk elemen yang bertentangan dengan akidah dalam filem dapat dicegah daripada disiarkan, dipamerkan, disebarkan, ditayangkan atau diedarkan secara konvensional kepada masyarakat umum di Malaysia,” menurut kenyataan itu.

Berikutan itu, filem berkenaan tidak mempunyai kelulusan LPF untuk tujuan tayangan umum dan masyarakat awam yang mendapati filem itu ditayangkan secara konvensional boleh membuat aduan kepada Pejabat Penapisan Filem, KDN atau Sistem Pengurusan Aduan Awam KDN.

Filem Mentega Terbang yang disiarkan secara percuma di platform penstriman digital dibantah umat Islam di negara ini kerana didakwa mengandungi unsur pluralisme agama yang boleh menjejaskan akidah.

Hari ini, Persatuan Seniman Malaysia membuat satu laporan polis di Ibu Pejabat Polis Daerah Dang Wangi berhubung filem itu yang didakwa menghina Islam serta kandungan berbaur hasutan secara terbuka dalam beberapa babak filem berkenaan. – BERNAMA


Sanusi buka lembaran baharu hubungan dengan Kerajaan Persekutuan

ALOR SETAR: Menteri Besar Kedah, Datuk Seri Muhammad Sanusi Md. Nor memaklumkan bahawa beliau sudah bersedia untuk membuka lembaran baharu hubungan antara kerajaan negeri dengan Kerajaan Persekutuan.

Beliau juga berharap segala urusan dilakukan mengikut prosedur kerajaan, dengan tidak menjadikan keputusan Pilihan Raya Negeri (PRN) untuk ‘menghukum’ rakyat negeri ini.

“Saya sudah bersedia untuk lembaran baharu. Kalau mereka (kerajaan Pusat) bersedia, Alhamdulillah tetapi kalau mereka masih menyimpan di dalam hati, tak tahulah.

“Mana boleh simpan dalam hati hal-hal pemerintahan kerajaan, urusan kena ikut prosedur kerajaanlah. Hal-hal hati mana boleh bawa masuk dalam itu,” katanya pada sidang akhbar di pejabatnya di Wisma Darul Aman, di sini hari ini.

Terdahulu, beliau yang juga Pengerusi Perikatan Nasional (PN) Kedah mengangkat sumpah jawatan Menteri Besar Kedah di hadapan Sultan Kedah, Sultan Sallehuddin Sultan Badlishah di Istana Anak Bukit, di sini.

Beliau berkata, kepimpinan Kerajaan Persekutuan perlu memberikan tumpuan yang sama kepada semua negeri termasuk yang ditadbir pembangkang.

“Takkan pilihan rakyat nak dimarah pula kan, menghukum rakyat Kedah kerana rakyat pilih PN, mana boleh macam itu, ini demokrasi.

“Duduk dalam politik berpuluh-puluh tahun dah tapi demokrasi tak faham, tak boleh begitu, kena faham demokrasi. Rakyat buat pilihan kemudian kita hukum dia, kena ingat dosa pahala sama,” tambahnya. – Kosmo!

Author

Media Variasi

View all posts

View all posts


WCE: 1,000 penduduk Kg Jawa tuntut MB campur tangan, pertahan Akta Kanun Tanah Negara

SHAH ALAM: Menteri Besar Selangor, Datuk Seri Amiruddin Shari digesa mengambil perhatian terhadap isu tuntutan penduduk negeri ini berkaitan projek Lebuh Raya Persisiran Pantai Barat Taiping-Banting (WCE).

Ia berikutan, isu berkenaan membabitkan rakyat tempatan yang membayar cukai tanah, cukai petak dan cukai taksiran ke atas kediaman mereka, bukannya warga asing.

Kira-kira 250 keluarga membabitkan 1,000 penduduk yang tinggal sejak 80 tahun lalu di Kampung Jawa, Klang, dekat sini terkesan dengan projek WCE dan mendakwa mereka terus ditindas, ditipu serta dianiaya.

Aktivis sosial yang juga Presiden Kebangsaan Nambikkai Malaysia, (Nambikkai), Datuk Dr Kalai Vanar mendakwa, pihak berkenaan cuba memperkotak-katikkan penduduk dengan bermacam-macam janji sebelum ini.

Katanya, sejak tanah diwartakan pada 2015, penduduk dijanjikan bayaran pampasan mengikut Seksyen 35, dan mengeluarkan Borang H (Pemberitahu Pemberian dan Tawaran Pampasan), yang sepatutnya menjadi keputusan muktamad.

Tambahnya, perbincangan juga pernah dibuat bersama pihak WCE, Jabatan Ketua Pengarah Tanah dan Galian Persekutuan (JKPTG), Ahli Dewan Undangan Negeri (ADUN) Sentosa, Dr Gunaraj dan Penyelaras Ahli Parlimen Kota Raja, Azmi Jusoh bersama beberapa wakil penduduk di Hotel Premier, Klang bagi membincang hal itu.

“Penduduk di sini telah dijemput untuk perbincangan oleh JKPTG dan Borang H telah dikeluarkan dengan pemberitahuan akan membayar lapan peratus sebagai penalti.

“Mereka menjanjikan penalti ini akan dibayar selepas tiga bulan Borang H dikeluarkan sehingga bayaran penuh dibuat.

“JKPTG mengeluarkan warta baharu pula pada Mei 2021 hingga 2023 dengan alasan ukuran luas asalnya selain membatalkan Borang H dan mengeluarkan Borang LC (pengambilan tanah) atas alasan perlu menilai semula (tanah),” katanya.

Beliau berkata demikian mewakili penduduk terbabit selepas menyerahkan memorandum kepada Menteri Besar di depan pintu masuk SUK, di sini, pada Rabu.

Memorandum itu diserahkan Kalai kepada Pegawai Pentadbir Pejabat Menteri Besar, Mohd Shahril Mohd Syed.

Beliau berkata, sehingga kini tidak ada sebarang tindakan susulan daripada pihak berkenaan berhubung Borang LC yang dikeluarkan itu, sedangkan penilaian sudah dibuat oleh penilai bertauliah menyebabkan penduduk di situ tertanya-tanya, sejak setahun lalu ia dikeluarkan.

“Kita dapati ini adalah satu penipuan daripada pihak terbabit untuk memperdayakan penduduk menyerahkan tanah didiami mereka bagi tujuan pembinaan projek lebuh raya berkenaan,” katanya.

Beliau turut mempersoalkan pelaksanaan Akta Kanun Tanah Negara yang seolah-olah tidak terpakai dalam prosedur pengambilalihan tanah ini yang sepatutnya mengutamakan kebajikan penduduk terutama rakyat tempatan.

Bagaimanapun, katanya, pihaknya turut membuat laporan polis berhubung kejadian itu kerana merasakan penduduk sudah ditipu.

Sehubungan itu, beliau menggesa Amirudin untuk campur tangan bagi menyelesaikan masalah itu kerana 250 keluarga tempatan bakal dihalau dari penempatan mereka.

Katanya, proses pengambilan tanah di kawasan itu untuk projek WCE melibatkan Seksyen 3 dari persimpangan NKVE/FHR2-Mukim Klang telah bermula sejak 2015.

Untuk rekod, lebuh raya bermula Taiping, Perak hingga Banting, Selangor itu mempunyai 21 persimpangan, yang menghubungkan Lebuhraya Lembah Klang Selatan, Lebuhraya Baru Lembah Klang, Lebuhraya Utara Selatan, Lebuhraya Selat Klang Utara dan Lebuhraya Kuala Lumpur-Kuala Selangor.

Author

Tun Puteh Wanti

View all posts

View all posts


‘Gungg, Gungg selfie dulu bah!’ – Reaksi ‘Sabahan’ bertemu Agong, Permaisuri mencuit hati

KEHADIRAN Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah di bumi Sabah menerusi program Kembara Kenali Borneo nyata membuatkan rakyat di negeri itu terharu dan gembira.

Mana tidaknya, adalah satu kenangan manis buat mereka saat melihat depan mata sendiri Seri Paduka dan Raja Permaisuri berkenan meluangkan masa menyantuni rakyat Sabah.

Dalam keterujaan itu, turut terselit tindakan lucu sebilangan rakyat di Negeri Dibawah Bayu itu yang tanpa sedar mencuit hati rakyat Malaysia.

Menerusi perkongsian di Twitter @farishaziz, dikongsi kisah lucu yang terjadi sewaktu kunjungan Seri Paduka dan Raja Permaisuri di Sabah.

Katanya, rata-rata orang Sabah sangat kelakar tanpa perlu mereka mencuba menjadi kelakar.

Menjengah di ruangan komen, rata-rata warga net turut terhibur membaca perkongsian Farish itu dan menganggap orang Sabah sangat kelakar dan comel.

Malah, ada juga yang turut berkongsi beberapa lagi ayat lucu yang didengari mereka dalam program Kembara Kenali Borneo.

Author

Diyana Rahip

View all posts

View all posts


KKM mula inisiatif pemberian tuala wanita percuma, tangani kemiskinan haid

PUTRAJAYA: Kementerian Kesihatan (KKM) bakal memulakan inisiatif pemberian tuala wanita percuma bagi menangani isu kemiskinan haid di negara ini.

Menteri Kesihatan Dr Zaliha Mustafa berkata, sebagai permulaan, inisiatif itu akan mula dilaksanakan di Pejabat Menteri di Bangunan KKM dalam masa terdekat.

“Kita buat di pejabat menteri (dulu) selepas itu (bakal dilaksana) di seluruh kementerian (KKM)… dan seterusnya kita akan bekerjasama mungkin antara agensi dan kementerian lain yang mungkin akan melihat khusus pada kemiskinan haid ini,” katanya kepada pemberita selepas Majlis Perhimpunan Bulanan KKM di sini hari ini.

Ditanya sama ada beliau akan mengemukakan cadangan bagi meneruskan pemberian tuala wanita percuma seperti yang telah dilaksanakan dalam Belanjawan 2022, beliau berkata, perkara itu akan diteliti untuk dimasukkan dalam Belanjawan 2023.

Sebelum ini, kerajaan telah memberikan bantuan bulanan kit asas kebersihan diri secara percuma kepada 130,000 remaja wanita B40 seperti dibentangkan dalam Belanjawan 2022, sebagai tanda keprihatinan kerajaan terhadap isu kemiskinan haid di Malaysia yang berada pada tahap membimbangkan.

Kerajaan Selangor menerusi pembentangan Belanjawan 2023, telah memperuntukkan RM200,000 bagi memberdaya kaum wanita, termasuk kempen kesedaran serta penyediaan tuala wanita secara percuma, menjadikan Selangor negeri pertama memberikan tuala wanita percuma.

Sementara itu, penggunaan teknologi kamera badan dalam pelaksanaan tugas Penguatkuasa Kementerian Kesihatan yang ditampil dalam sesi simbolik pemakaian hari ini, bagi memastikan ketelusan dalam pelaksanaan tugas serta menjaga kebajikan pegawai semasa menjalankan tugas.

“Pemakaian kamera badan kepada pegawai penguatkuasa juga dapat memelihara integriti dan meningkatkan imej Kementerian Kesihatan,” katanya dalam ucapan sempena Perhimpunan Bulanan Kementerian itu.

Dr Zaliha berkata ia akan digunakan semasa operasi penguatkuasaan, bagi mengatasi isu ancaman dan halangan yang dilaporkan berlaku ke atas pegawai penguatkuasa oleh penjual atau pemilik premis dan orang awam, yang antaranya membabitkan ugutan bunuh, cubaan memukul dengan batang besi, ancaman lisan dengan kata-kata kesat serta cubaan memberi rasuah.

Justeru, beliau berkata pemakaian kamera badan itu diharap membantu dari segi pembuktian atau bukti balas yang sewajarnya, untuk anggota penguatkuasa yang berisiko ditohmah dan difitnah dengan pelbagai tuduhan ketika menjalankan operasi penguatkuasaan.

Dr Zaliha berkata simbolik pemakaian kamera badan hari ini melibatkan Program Perkhidmatan Farmasi dan Program Kesihatan Awam. – BERNAMA


Ayah yang pertama pertahankan parti ketika kalah PRU14 – Mohd Nizar

KUALA LUMPUR: “Apabila kita mula-mula kalah (PRU14), dia (Najib) adalah yang pertama dan kedepan pertahankan parti.

“Tapi dia tidak minta parti pertahankan dia. Dia sanggup dikeji, dicaci, difitnah macam-macam, tapi dia masih teruskan (kes),” kata anak sulung mantan Perdana Menteri, Datuk Seri Najib Razak.

Datuk Mohd Nizar menyaksikan kehidupan bapanya yang tidak pernah berputus asa berjuang di mahkamah sehingga saat akhir ke Penjara Kajang.

“Saya fikir ayahanda saya lebih rela pilih penjara daripada menjadi pengkhianat dan bacul kepada perjuangan parti,” katanya.

Beliau yang juga Ketua Pemuda UMNO Pekan, berucap pada Taklimat Khas Presiden UMNO, di Dewan Merdeka, Pusat Dagangan Dunia Putra (WTC), di sini.

Majlis taklimat itu dihadiri semua Ahli Majlis Kerja Tertinggi (MKT) UMNO kecuali Perdana Menteri, Datuk Seri Ismail Sabri Yaakob.

Turut hadir, Datin Seri Rosmah Mansor.

Adik perempuan Mohd Nizar, Nooryana Najwa turut menyampaikan ucapan solidariti kepada Najib selain beberapa pemimpin lain seperti peguam, Tan Sri Muhammad Shafee Abdullah.

Author

Fhatihah Zakinan

View all posts

View all posts


Isu penyokong KL City dipukul: FAM nafi lambat bertindak

CYBERJAYA: Persatuan Bolasepak Malaysia (FAM) membidas kenyataan oleh pemerhati sukan, Sadek Mustaffa dan beberapa pihak lain yang mendakwa pihaknya lambat membuat tindakan berhubung insiden penyokong Kuala Lumpur City dipukul pada final Piala FA
2023 di Stadium Sultan Ibrahim, minggu lalu.

Timbalan Presiden FAM, Datuk Mohd Yusoff Mahadi menjelaskan kes terbabit sudah menjadi kes polis menyebabkan pihaknya tidak lagi boleh mengambil tindakan yang akan mengganggu siasatan polis.

“FAM bukan mengambil sikap untuk berdiam diri berhubung hal ini atau pun lambat untuk membuat sebarang tindakan.

“Laporan polis sudahpun dibuat oleh mangsa pada keesokan harinya selepas insiden berkenaan.

“Walau bagaimanapun, FAM sentiasa bersedia dan terbuka untuk memberi kerjasama kepada pihak polis jika diminta berbuat demikian bagi membantu siasatan kes ini,” kata Yusoff menerusi satu kenyataan, pada Jumaat.

Yusoff turut menegaskan badan induk itu menolak sekeras-kerasnya keganasan bola sepak dan memandang serius dengan insiden yang berlaku itu.

“FAM selaku badan induk bola sepak negara sememangnya menolak keras segala bentuk salah laku yang berkaitan dengan hal keselamatan, kekerasan atau keganasan dalam bola sepak, tidak kira sama ada ia berlaku di dalam padang atau di luar padang yang membabitkan penyokong atau penonton.

“FAM tetap memandang serius dengan apa yang berlaku ini dan akan segera melakukan tindakan proaktif bersama Liga Bolasepak Malaysia (MFL) dalam memastikan kejadian sama tidak berulang pada perlawanan lain yang akan datang,” katanya.

Author

Taufik Asmady Abdul Aziz

View all posts

View all posts


Disleksia tetapi sempurna, bawa tuah kafe

BANGI: Sesuatu ujian yang berlaku sebenarnya membawa hikmah dan ujian jika kita menerimanya seikhlas hati sebagai ketetapan Tuhan.

Ujian Tuhan kepada hambaNya datang dalam pelbagai bentuk sama ada ujian kewangan, hubungan keluarga atau mungkin diuji dengan isu kesihatan.

Sebuah kafe yang mensajikan hidangan makanan barat, Asia, pastri dan kopi dikenali sebagai Kafe Dyslexia bertempat di Bandar Baru Bangi mula tular sejak November lalu mula beroperasi.

Mana tidaknya, isteri Perdana Menteri, Datuk Seri Dr Wan Azizah Wan Ismail turut kelihatan singgah menikmati makanan di kafe berkenaan, tiga hari lalu.

Bagi pengasas dan pemilik bersama Kafe Dyslexia, Amer Adham Kamaruddin, 22 yang di diagnos disleksia sejak usianya sembilan tahun iaitu penyakit lambat dalam pembelajaran tidak menjadikannya satu kekurangan.

Sebaliknya, ujian itu dilihat sebagai anugerah Ilahi untuk memperoleh rezeki lebih banyak dalam membantu keluarganya.

Untuk rekod, penghidap disleksia secara luaran tampak seperti orang normal namun, golongan ini berdepan masalah dari aspek pelajaran seperti lambat membaca, menulis, mengira sebagaimana golongan normal lain.

MEDIA VARIASI berpeluang menemubual Amer Adham yang menceritakan idea membuka kafe berkenaan bermula daripada Perintah Kawalan Pergerakan (PKP) pada tahun 2020.

“Saya, adik Amer Aiman dan rakan Abdul Qhaliq Al-Azfari Muhammad Azharuddin, ada kemahiran memasak dan mula berniaga kecil-kecilan dari rumah.

“Kami terkejut melihat sambutan luar biasa dan peningkatan permintaan saban hari sehingga idea untuk membuka kafe ini timbul.

“Nama Dyslexia kemudian diberi oleh ibu saya yang yakin ia membawa tuah. Pada awalnya saya tak setuju tetapi kerana yakin semua ibu cakap betul, jadi saya teruskan.

“Memang betul nama ini bawa tuah, baru sahaja buka terus viral daripada kira-kira 60 pelanggan kini capai tiga kali ganda sehari dalam tempoh tiga bulan,” katanya kepada MEDIA VARIASI.

Amer Adham berkata demikian ketika ditemui di kafenya.

Nor Haslinda Mohd Hanafiah dan Shaharom, ibu dan bapa Amer Adham dan Amer Aiman kelihatan turut berada di kafe melayani pelanggan yang datang.

Amer Adham juga berkata, dia mahu mereka yang senasib dengannya lebih mengutamakan potensi diri dan tidak mempedulikan kata-kata negatif kerana itu adalah kata kunci diri untuk terus bangkit berjaya.

“Kami sebenarnya pernah mengimpikan untuk masuk ke sekolah berasrama penuh seperti MRSM, tetapi nasib tidak sama dengan orang lain yang normal.

“Jadi, kami tukar kepada kekecewaan itu kepada terus bangkit dan berusaha membuktikan disleksia ini juga mampu berjaya sebagaimana orang normal lain,” katanya.

Amer Aiman pula menasihati golongan ini supaya mengambil contoh mereka yang berjaya sebagai inspirasi dalam bidang masing-masing untuk turut berjaya.

“Pelakon Hollywood, Tom Cruise dan penyanyi rap Malaysia seperti Altimet pun ada disleksia tetapi mereka berjaya mengatasi kekurangan dengan kejayaan masing-masing,” katanya.

Katanya, ibu bapa yang mempunyai anak disleksia juga perlu lebih memahami potensi diri anak mereka, bukan memberikan stigma gagal supaya diasah untuk berjaya.

“Ini kerana, mereka sebenarnya insan istimewa yang membawa lebih banyak perkara positif dalam kehidupan akan datang,” katanya.

Kafe Dyslexia dengan bangunan lima tingkat itu kini mempunyai kira-kira 15 pekerja yang mempunyai kepakaran dan pengalaman hebat termasuk insan yang menghidap disleksia, Abdul Qhaliq Al-Azfari Muhammad Azharuddin, 25.

Menu paling laris di kafe adalah kek Pengat Pisang Keju dan ‘Strawberry Brownies Keju’, piza dengan saiz 18 inci, selain ‘mocktail‘ (minuman campuran) seperti Aurora dan Secret Garden.

Author

Tun Puteh Wanti

View all posts

View all posts


Dakwaan monopoli Bernas: Harga beras tempatan masih terkawal – PM

DENGKIL: Datuk Seri Anwar Ibrahim menjelaskan, harga beras import bagi pasaran tempatan terutama yang dikendalikan Padiberas Nasional Berhad (Bernas) berada dalam keadaan terkawal.

Perdana Menteri berkata, soal monopoli oleh Bernas sudah diputuskan kerajaan, malah termanya sudah dipersetujui bagi tempoh konsesi selama 10 tahun bermula dari 11 Januari 2021 hingga 10 Januari 2031.

“Setakat ini, kita dapat pastikan bahawa beras import Bernas itu memang terkawal. Tapi kita boleh teliti (dakwaan monopoli Bernas),” katanya ketika ditemui selepas menjamu selera bersama rakyat di sini, hari ini.

Beliau berkata demikian selepas diminta mengulas dakwaan Pengarah Urusan Mydin, Datuk Ameer Ali Mydin berhubung monopoli oleh Bernas dalam pengimportan beras menyebabkan harga beras import kini tidak mampu dibeli oleh pengguna.

Sebelum ini, kerajaan belum bercadang untuk menghapuskan monopoli Bernas sebagai pengimport beras di negara ini kerana yakin dasar pengimport utama beras yang sedang dilaksanakan ketika ini adalah kaedah terbaik dalam menangani cabaran semasa dan mendatang. – Utusan

Author

Media Variasi

View all posts

View all posts


Pengawal keselamatan ditahan bantu siasatan lelaki dipukul sampai mati

KOTA BHARU: Polis menahan seorang pengawal keselamatan bagi membantu siasatan berhubung kematian seorang lelaki di Masjid Tok Guru Pulau Melaka, di sini, malam tadi.

Ketua Polis Kelantan, Datuk Muhamad Zaki Harun berkata, hasil siasatan mendapati mangsa telah berada di Masjid Pulau Melaka bagi menunaikan solat.

Beliau berkata, dalam kejadian kira-kira 6.30 petang, mangsa telah mengamuk dan berlaku pergelutan dengan pengawal keselamatan masjid yang bertugas.

“Mangsa telah berjaya ditahan dengan bantuan daripada pelajar-pelajar Maahad Tok Guru.

“Polis yang tiba kira-kira 7 malam mendapati lelaki terbabit berada dalam keadaan terbaring. Pegawai perubatan yang berada di lokasi kejadian mengesahkan lelaki tersebut telah meninggal dunia,” katanya dalam kenyataan media, hari ini.

Muhamad Zaki berkata, susulan itu pengawal keselamatan terbabit telah ditahan dan proses permohonan reman akan dilakukan.

“Seramai 12 orang saksi termasuk pelajar, warden dan tukang masak maahad tersebut telah dibawa ke Ibu Pejabat Polis Daerah Kota Bharu bagi membantu siasatan.

“Kes disiasat mengikut Seksyen 304 Kanun Keseksaan iaitu mematikan orang dengan salah,” katanya.

Muhamad Zaki berkata, siasatan lanjut mendapati pada Sabtu (28 Januari), ibu mangsa telah membuat laporan polis selepas lelaki tersebut mengamuk di rumahnya di Pasir Puteh serta mencederakan neneknya.

“Mangsa kemudian telah keluar rumah dan tidak balik,” katanya. – BERNAMA


Fitnah punca keruntuhan tamadun bangsa – Zahid

KUALA LUMPUR: Sejarah Kesultanan Melayu Melaka mengajar generasi hari ini dan akan datang supaya mengelak daripada menerima berita palsu dan fitnah yang menjadi punca kemusnahan dan keruntuhan tamadun bangsa.

Justeru, Presiden UMNO, Datuk Seri Dr Ahmad Zahid Hamidi mengajak rakyat di negara ini untuk menyorot kembali sejarah menerusi video ceramah Datuk Badli Shah Alauddin yang diulang siar berserta hantaran pendek di akaun Facebooknya.

Katanya, rakyat wajar mengambil iktibar sejarah daripada kesan yang berlaku hari ini akibat berita palsu dan fitnah.

“Bahaya penyebaran berita palsu dikupas oleh penceramah wajar menyedarkan kita semua.

“Jangan kerana amarah kita mengenepikan hukum Allah dan rela kemudaratan besar berlaku di negara kita,” katanya.

Menerusi video berdurasi 11.50 minit, Badli Shah menyorot sejarah bagaimana Hang Tuah menerima hukuman bunuh daripada Sultan Melaka akibat daripada berita palsu yang tersebar hingga mengundang kemurkaan.

Beliau yang juga Pengerusi Barisan Nasional (BN) turut mengimbas kisah-kisah natijah berita palsu yang memusnahkan kegemilangan bangsa termasuk zaman kesultanan Melayu yang antaranya peristiwa pembunuhan beberapa sultan Melayu yang dibunuh termasuklah Hang Nadim.

Author

Tun Puteh Wanti

View all posts

View all posts


MAFI mahu lebih ramai rakyat B40 terlibat industri sarang burung walet

TELUPID: Kementerian Pertanian dan Industri Makanan (MAFI) mahu lebih ramai rakyat daripada kumpulan B40 terlibat dalam industri sarang burung walet yang merupakan industri berpotensi besar untuk menyumbang kepada ekonomi negara serta masyarakat setempat.

Menterinya Datuk Seri Dr Ronald Kiandee berkata sehubungan itu lebih banyak kerjasama strategik antara jabatan dan agensi kerajaan dengan syarikat swasta melibatkan komuniti B40 perlu dilaksanakan bagi merealisasi hasrat itu.

Ahli Parlimen Beluran itu tidak menafikan industri sarang burung walet di luar bandar telah dilaksanakan malah kawasan Parlimen Beluran merupakan antara pengeluar sarang burung yang besar, namun ia belum dimanfaatkan sepenuhnya kumpulan B40 di luar bandar.

“Saya harap kerjasama strategik ini dalam perusahaan sarang burung walet diperluaskan dan dimanfaatkan komuniti kerana industri ini mampu meningkatkan ekonomi masyarakat khususnya B40,” katanya kepada pemberita selepas merasmikan Rumah Burung Walet Komuniti B40 Sandakan di Kampung Lumou di sini hari ini.

Seramai 20 peserta terpilih menyertai Program Rumah Burung Walet Komuniti B40 Sandakan itu, yang merupakan projek perintis Syarikat Beho Birdnest Sdn Bhd sebagai peneraju dalam membantu meningkatkan pendapatan golongan B40 di Sabah.

Ronald berkata sehingga tahun lepas 13,635 premis rumah burung walet seluruh negara telah berdaftar dengan Jabatan Perkhidmatan Veterinar, yang 3,413 adalah di Sabah, sementara 2,143 rumah burung walet telah mendapat persijilan amalan pertanian baik Malaysia (MyGAP) iaitu 373 adalah di Sabah.

“Nilai eksportnya (industri sarang burung walet) 5,905 tan metrik dengan nilai RM1.8 bilion bagi tahun lepas kenaikan sebanyak RM400 juta berbanding tahun sebelumnya dengan nilai RM1.385 bilion.

“MAFI membuat pemantauan dan menentukan mereka (peserta program) ini mematuhi piawaian antarabangsa agar kualiti sarang burung dan juga proses pengeluaran sarang burung daripada kerjasama strategik ini boleh diangkat dan dieksport ke luar negara,” katanya. – BERNAMA

Author

Laini MN

View all posts

View all posts


Shahrir Samad bebas tuduhan gagal isytihar pendapatan RM1 juta kepada LHDN

KUALA LUMPUR: Mahkamah Tinggi di sini hari ini melepas dan membebaskan bekas Pengerusi Felda Tan Sri Shahrir Ab Samad daripada pertuduhan gagal mengisytiharkan pendapatan RM1 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN).

Hakim Datuk Muhammad Jamil Hussin membebaskan Shahrir, 73, selepas Timbalan Pendakwa Raya, Rasyidah Murni Azmi memaklumkan kepada mahkamah bahawa pihaknya tidak berhasrat untuk meneruskan pendakwaan terhadap tertuduh dalam kes itu.

“Timbalan Pendakwa Raya mengesahkan bahawa pendakwaan tidak akan diteruskan dalam masa terdekat. Dalam keadaan sedemikian adalah wajar tertuduh dilepas dan dibebaskan.

“Mahkamah mengguna pakai Seksyen 254 (3) Kanun Tatacara Jenayah selain terikat dengan keputusan Mahkamah Persekutuan yang dirujuk oleh pihak pembelaan. Saya perintahkan tertuduh dilepas dan dibebaskan. Tarikh perbicaraan pada 27 dan 28 Februari ini dilapangkan dan wang jaminan dikembalikan serta pasport diserahkan semula kepada tertuduh,” kata Hakim Muhammad Jamil.

Shahrir, didakwa terlibat dalam pengubahan wang haram dengan tidak melaporkan pendapatan sebenar dalam borang cukai pendapatan, yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini, pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Najib yang hadir ke mahkamah hari ini, sepatutnya memberi keterangan sebagai saksi pendakwaan ke-23 dalam perbicaraan kes itu.

Terdahulu, Rasyidah Murni berkata pihak pendakwaan memohon menggunakan peruntukan di bawah Seksyen 254 Kanun Tatacara Jenayah untuk tidak meneruskan pendakwaan terhadap Shahrir.

“Sehubungan itu Yang Arif, pihak pendakwaan mohon supaya tertuduh dilepas tanpa dibebaskan,” katanya.

Seksyen itu menyatakan Pendakwa Raya pada mana-mana peringkat perbicaraan sebelum penghakiman diberikan, boleh untuk tidak meneruskan kes dan semua prosiding diberhentikan dengan kebenaran mahkamah.

Ditanya Hakim Muhammad Jamil mengapa pendakwaan tidak meneruskan kes dan alasannya, Rasyidah Murni menjawab: “Arahan yang diterima adalah tidak meneruskan pendakwaan, setakat itu sahaja”.

Muhammad Jamil: Adakah pendakwaan akan diteruskan terhadap tertuduh pada tarikh akan datang dalam tempoh terdekat?

Rasyidah Murni: Tidak Yang Arif.

Peguam Datuk Firoz Hussein Ahmad Jamaluddin yang mewakili Shahrir memohon supaya anak guamnya dilepas dan dibebaskan atas alasan keterangan saksi pendakwaan berpihak kepada tertuduh.

Seorang lagi peguam, Tan Sri Dzulkifli Ahmad berkata, pertuduhan terhadap Shahrir dibuat secara tergesa-gesa yang diputuskan oleh Peguam Negara ketika itu, Tan Sri Tommy Thomas.

“Kes ini berada pada tahap akhir (pendakwaan) dan pegawai penyiasat sudah dipanggil dan mengakui keterangan tidak mencukupi untuk mendakwa Tan Sri Shahrir. Oleh demikian, kami mohon mahkamah memutuskan Tan Sri Shahrir dilepas dan dibebaskan daripada pertuduhan,” katanya.

Peguam Datuk Syed Faisal Al-Edros Syed Abdullah Al-Edros pula berkata, permohonan pendakwaan supaya Shahrir dilepaskan tanpa dibebaskan tidak memberi kebebasan mutlak kepada anak guamnya.

“Tan Sri Shahrir diheret ke mahkamah sejak 2020, malah keluarganya turut berasa malu terhadap pertuduhan dibuat ke atas beliau. Sekiranya anak guam hanya dilepas tanpa dibebaskan, akan menyebabkan beliau tertunggu-tunggu dan tertanya-tanya adakah beliau akan diheret ke mahkamah pada masa akan datang,” kata peguam itu.

Dalam hujahannya, Syed Faisal Al-Edros merujuk keputusan terkini kes Vigny Alfred Raj melawan Pendakwa Raya pada 2022 di Mahkamah Persekutuan yang menyatakan bahawa orang yang dituduh melakukan jenayah berhak mendapat proses sewajarnya dan mendapat perlindungan undang-undang yang sama rata.

“Jika terdapat sebarang kekaburan dalam sebarang Seksyen 254 (3) Kanun Tatacara Jenayah, ia harus diselesaikan dengan memihak kepada kebebasan sesuatu subjek.

“Jadi apabila Peguam Negara atau pegawai pendakwa telah membuat keputusan untuk tidak meneruskan pendakwaan, tertuduh mesti dilepas dan dibebaskan daripada pertuduhan tersebut,” katanya.

Rasyidah Murni kemudian berkata, pihaknya menyerahkan kepada mahkamah untuk memutuskan perkara itu.

Pada 23 Disember lepas, Pegawai Penyiasat  Suruhanjaya Pencegahan Rasuah Malaysia (SPRM) Nurzahidah Yacop, 35, semasa memberi keterangan di mahkamah pada perbicaraan kes itu berkata Thomas tetap mengarahkan SPRM untuk mendakwa Shahrir walaupun kertas siasatan terhadapnya tidak lengkap.

Perbicaraan kes itu bermula 26 Julai lalu dengan 22 saksi pendakwaan telah memberikan keterangan.

Shahrir ketika ditemui pemberita berkata, nama beliau dan UMNO sudah dibersihkan susulan pihak pendakwaan tidak berhasrat untuk meneruskan kes terhadapnya.

“Sepatutnya saya gembira atas pembebasan ini, tapi saya sedih sebab kes ini telah memberi gambaran kepada rakyat bahawa saya seorang ahli Parlimen dan pemimpin UMNO yang rasuah serta tidak berintegriti.

“Sedangkan saya buat kerja dengan ikhlas, malah saya sudah maklumkan kepada pihak berkuasa, kenapa saya ambil wang itu dan mengapa saya minta tolong daripada Datuk Seri Najib. Semua itu saya lakukan ketika memikul tanggungjawab sebagai ahli Parlimen demi membantu orang miskin termasuk membina rumah baharu,” katanya. – BERNAMA


Pemandu Grab leka tengok mesej punca terlanggar basikal

SEPANG: Video tular sebuah kereta merempuh dua penunggang basikal disahkan berlaku di Jalan Dengkil, Kota Warisan, di sini, pagi Ahad lalu.

Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian berlaku disebabkan pemandu kereta e-hailing terleka ketika memeriksa mesej dari aplikasi Grab di telefon pintar.

Beliau berkata, ketika kejadian, pemandu kereta berada di laluan kiri dari arah Kajang dan menuju ke Lapangan Terbang Antarabangsa Kuala Lumpur (KLIA).

“Pemandu kereta dikesan terlanggar belakang sebuah basikal, menyebabkan seorang lagi penunggang basikal melanggar seorang lagi penunggang basikal lain.

“Ketika memeriksa mesej, pemandu kereta telah terlanggar belakang sebuah basikal dan kemudian basikal itu terlajak ke hadapan dan terlanggar seorang lagi penunggang basikal yang lain,” katanya ketika dihubungi, hari ini.

Katanya, akibat kemalangan itu, kereta terbabit mengalami kerosakan di bahagian bumper dan bonet hadapan, manakala basikal penunggang rosak di bahagian tayar serta rim belakang.

Wan Kamarul Azran berkata, beliau mengesahkan bahawa pemandu kereta serta seorang penunggang basikal telah membuat laporan polis dan mereka sudah diambil rakaman percakapan. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kedai pakaian ‘offer’ baju raya RM1 cetus kekecohan

CYBERJAYA: Gara-gara membuat promosi tawaran baju raya RM1, sebuah kedai pakaian di Seksyen 7, Shah Alam alami kekecohan apabila lebih 500 pengunjung menyerbu kedai berkenaan awal pagi semalam.

Ketua Polis Daerah Shah Alam, Asisten Komisioner Mohd Iqbal Ibrahim berkata, pihaknya menerima aduan berhubung kejadian itu sekitar jam 10.30 pagi membabitkan kekecohan ketika kedai pakaian berkenaan memulakan operasi.

Katanya, kekecohan tercetus apabila kedai pakaian terbabit membuat promosi untuk 100 orang pertama dapat membeli pakaian dengan kadar harga RM1, manakala 50 orang berikutnya mendapat baju kurta percuma.

“Dianggarkan lebih 500 orang membanjiri kedai itu untuk mendapatkan harga promosi berkenaan sehingga berlaku tolak-menolak dan kekecohan.

“Atas faktor keselamatan, pihak pengurusan kedai bersetuju menghentikan operasi pada jam 11.45 pagi kerana tidak dapat mengawal bilangan pengunjung yang hadir,” katanya dalam kenyataan hari ini.

Tambah beliau, setakat ini tiada sebarang laporan polis dibuat oleh mana-mana pihak dan tiada sebarang insiden yang tidak diingini berlaku.

“Orang ramai dinasihatkan supaya tidak terlalu mudah terpengaruh dengan mana-mana promosi yang dibuat pada musim perayaan ini, manakala pihak peniaga perlu sentiasa peka dan elakkan membuat promosi yang boleh mengelirukan orang ramai bagi mengelak kejadian seperti ini tidak berulang lagi,” ujarnya.

Terdahulu, tular rakaman di media sosial memaparkan berlakunya kekecohan di hadapan sebuah kedai pakaian di Seksyen 7, Shah Alam.

Dalam rakaman sama, kelihatan kedai tersebut dibanjiri pengunjung yang berasak untuk memasuki premis berkenaan.

Author

Diyana Rahip

View all posts

View all posts


Penjualan aiskrim vanila jenama Haagen-Dazs ditarik balik dari pasaran – KP Kesihatan

KUALA LUMPUR: Penjualan aiskrim vanila jenama Haagen-Dazs ditarik balik dari pasaran sejak bulan lepas setelah dikesan mengandungi bahan karsinogenik Ethylene Oxide (ETO) melebihi tahap dibenarkan.

Ketua Pengarah Kesihatan, Tan Sri Dr Noor Hisham Abdullah berkata sejak isu tersebut dilaporkan dan notifikasi diterima bulan lepas, pihak syarikat yang mengimport aiskrim berkenaan telah menarik balik produk terlibat di pasaran secara sukarela.

“Kementerian Kesihatan Malaysia (KKM) mengambil maklum mengenai isu penarikan balik produk aiskrim berjenama Haagen-Dazs dari pasaran Eropah kerana mengandungi bahan karsinogenik Ethylene Oxide (ETO) berdasarkan laporan notifikasi European Union Rapid Alerts Systems for Food and Feed (EURASAFF), ” katanya dalam kenyataan hari ini.

Beliau berkata notifikasi tersebut menyatakan terdapat penarikan balik produk aiskrim dari Perancis  mengandungi ekstrak vanilla dari Madagascar yang dikesan mengandungi ETO melebihi tahap  dibenarkan dan produk itu juga diedarkan ke beberapa negara termasuk Malaysia.

“Pemantauan berterusan juga dilaksanakan bagi memastikan produk terlibat tidak dipasarkan di negara ini,” katanya.

Bahan ETO adalah sebatian gas kimia bersifat karsinogenik dan sering digunakan bagi menjalankan fumigasi atau pewasapan untuk membunuh makhluk perosak seperti serangga.

Selain itu, ia juga digunakan sebagai bahan aktif dalam bahan pencuci tetapi tidak dibenarkan penggunaannya pada permukaan yang bersentuhan makanan.

Dr Noor Hihsham berkata KKM sentiasa peka dan prihatin terhadap perkara boleh mengancam kesihatan pengguna dan mereka yang ragu-ragu mengenai penjualan produk terlibat boleh menghubungi Pejabat Kesihatan Daerah terdekat.

Pengguna juga boleh menyalurkan pertanyaan melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq. – BERNAMA


Bola sepak wanita perlu diperkasakan untuk lebih diiktiraf

Oleh: WAHYUDIN AL-BALINGI

BOLA sepak wanita di Asia Timur perlu terus diperkasakan lagi terutama dalam merapatkan jurang perbezaan dengan bola sepak lelaki.

Presiden Persatuan Bolasepak Malaysia (FAM), Datuk Hamidin Mohd Amin yang hadir ke Simposium Pemerkasaan Wanita yang diadakan sempena Ulang Tahun ke-20 Persekutuan Bolasepak Asia Timur (EAFF) di Tokyo, Jepun pada Isnin berkata, Malaysia dan juga negara Asia Timur perlu memainkan peranan lebih proaktif dalam menyahut seruan ini.

“Berdasarkan simposium pembentangan oleh Pengerusi WE League Jepun, Kikuko Okajima mendapati indeks jurang perbezaan jantina di Malaysia agak tinggi ialah 103.

“Kita juga perlu memperbaiki cara dalam menaikkan lagi bola sepak wanita, terutama dari segi promosi dan laporan oleh media tempatan.

“Okajima mengambil contoh terbaik bola sepak wanita di negara USA dan Sepanyol,” katanya.

Dalam pada itu, Hamidin juga mengambil peluang pendedahan ini untuk mengenal pasti ciri-ciri kepimpinan kejurulatihan buat bola sepak wanita untuk memartabatkan lagi bola sepak Malaysia ke peringkat lebih baik.

Hamidin turut berada di Tokyo bagi menyantuni undangan EAFF sempena Ulangtahun ke-20 Persekutuan itu dan menyaksikan perlawanan kejohanan EAFF E-1.

Author

Media Variasi

View all posts

View all posts


Lelaki didenda RM10,000 sebar gambar lucah di Telegram

KUALA KANGSAR: Akibat membuat dan memulakan penghantaran komunikasi imej lucah menerusi aplikasi Telegram tiga tahun lepas, seorang lelaki didenda RM10,000 oleh Mahkamah Sesyen di sini hari ini.

Hakim Rohaida Ishak menjatuhkan hukuman itu terhadap Muhammad Asyraf Ahmad Suhaimi, 28, selaku Orang Kena Saman (OKS) selepas dia mengaku bersalah atas perbuatan tersebut terhadap seorang individu dengan niat menyakiti hati orang lain.

Mahkamah memerintahkan OKS dipenjara enam bulan jika gagal membayar denda. OKS membayar denda.

Komunikasi itu dibaca di sebuah rumah di Persiaran Putri 3/16, Taman Chandan Putri 3, di sini  pada 10 pagi, 9 Januari 2020.

Bapa seorang anak itu didakwa mengikut Seksyen 233 (1) (a) Akta Komunikasi dan Multimedia 1998 dan boleh dihukum di bawah Seksyen 233 (3) akta sama yang memperuntukkan hukuman denda sehingga RM50,000 atau penjara maksimum setahun atau kedua-duanya.

Mengikut fakta kes, pengadu membuat aduan kepada Suruhanjaya Komunikasi dan Multimedia Malaysia (MCMC) selepas berasa sakit hati kerana komunikasi yang dihantar OKS menunjukkan gambarnya dalam keadaan mengaibkan.

Bertindak daripada aduan tersebut, sepasukan anggota polis dan pegawai MCMC membuat serbuan di sebuah rumah di Taiping serta merampas barangan antaranya telefon bimbit dan unit kad SIM dan menemukan komunikasi lucah berkenaan hasil analisis forensik.

Pendakwaan dikendalikan Pegawai Pendakwa MCMC, Siti Hajar Sulaiman manakala OKS tidak diwakili peguam. – BERNAMA


PH canang isu banjir, tapi gagal urus banjir – Penduduk Puchong

SERI KEMBANGAN: Kebimbangan jika berlakunya banjir pada pilihan raya akan datang  yang dicanang-canang Pakatan Harapan (PH) hanyalah sandiwara sahaja.

Kononnya ambil berat sangat terhadap isu rakyat sehingga ada pemimpin DAP yang sanggup memfailkan saman membantah perkenan Yang di-Pertuan Agong atas nasihat Perdana Menteri, Datuk Seri Ismail Sabri Yaakob berhubung pembubaran Parlimen.

Realiti sebenarnya Parlimen di bawah pentadbiran PH masih menderita kesan akibat banjir tanpa bantuan yang cukup, ada rumah yang belum dibaiki, ada kereta yang tersadai tanpa dibaiki, ladang ternakan musnah tanpa ada bantuan untuk memulakan semula.

Seorang mangsa banjir di Kampung Tengah Batu 13, Puchong di sini, Sahril Sahlan, mengalami kerugian ratusan ribu ringgit membabitkan rumah tenggelam, kereta, bengkel kenderaan dan ladang ternakan ekor ayam, miliknya habis musnah.

Kesan banjir dua kali pada musim Disember di kawasannya menyebabkan dia juga terpaksa berhutang yang sehingga kini belum habis dilunaskan kerana bukan sahaja perlu membaiki kemusnahan terbabit tetapi juga membaik pulih kereta dan motosikal pelanggan di bengkel.

Katanya, dia cuba mendapatkan bantuan daripada wakil rakyat kawasan itu sebelum ini, namun gagal.

“Barang bengkel banyak hanyut, motor, kereta rosak. Saya ingat bengkel musnah, kita boleh ‘claim’ (tuntut), tapi tak boleh. Sekarang berhutang kerana terpaksa ambil barang bengkel baharu untuk baiki motor, ada lagi RM10,000 belum kena tanggung.

“Rumah saya kerugian RM4,500, struktur retak, 230 ayam biasa perniagaan untuk raya, juga semua musnah,” katanya kepada MEDIA VARIASI.

Beliau berkata demikian selepas menerima kunjungan calon Barisan Nasional (BN)  di P103 Puchong, Datuk Seri Syed Ibrahim Kader dengan mula bersarapan pagi bersama penduduk serta bertanya khabar peniaga di Kedai Makan Along, Jalan Istiqomah Puchong.

Beliau yang juga merupakan Presiden Parti Kongres India Muslim Malaysia (KIMMA) itu seterusnya berkunjung ke Pusat Daftar Mengundi (PDM) di Puchong.

Justeru, beliau merayu kepada wakil rakyat yang memenangi PRU15 kali ini sentiasa turun mendekati dan membantu rakyat.

“Kalau boleh tengok-tengokkan orang kampung sini, rakyat, yang mana memerlukan, jangan untuk PRU sahaja,” katanya.

Author

Tun Puteh Wanti

View all posts

View all posts


Polis akan panggil Ahli Parlimen dakwa ada ‘perangkap’ untuk Sanusi

ALOR SETAR: Polis Kedah akan memanggil seorang Ahli Parlimen untuk membantu siasatan berhubung kenyataan dikeluarkannya dalam ceramah kempen Pilihan Raya Negeri (PRN) ke-15 di Sungai Petani, baru-baru ini.

Ketua Polis Kedah, Datuk Fisol Saleh berkata, setakat ini polis menerima empat laporan berhubung kenyataan yang dibuat Ahli Parlimen terbabit.

Beliau berkata, kenyataan itu dilihat sebagai suatu fitnah dengan niat mendatangkan khianat awam yang boleh menggugat ketenteraman awam dan negara mengait keselamatan diri Menteri Besar Kedah, Datuk Seri Muhammad Sanusi Md Nor.

“Setakat ini, empat individu yang membuat laporan polis sudah dipanggil untuk diambil keterangan.

“Susulan laporan yang dibuat, siasatan dijalankan mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

“Jika disabitkan kesalahan boleh dihukum penjara sehingga dua tahun atau denda atau kedua-duanya sekali,” katanya selepas meninjau keadaan undi awal yang membabitkan 875 pegawai dan anggota di Ibu Pejabat Polis Kontinjen (IPK) Kedah, hari ini, lapor Harian Metro.

Pada Ahad lalu, seorang Ahli Parlimen yang juga penceramah terakhir pada perhimpunan politik di Sungai Petani memaklumkan orang ramai bahawa seorang tokoh politik di negeri itu dinasihatkan supaya tidak menghadiri majlis itu atas sebab keselamatan.

Ahli Parlimen itu mendakwa, tokoh politik itu dinasihatkan supaya tidak menghadiri perhimpunan itu kerana ada ‘perangkap’ untuk menahannya.

Mengulas lanjut, Fisol turut menasihatkan semua parti politik yang menyertai pilihan raya negeri supaya mengelak daripada membangkitkan naratif yang boleh menimbulkan kebimbangan mengenai keselamatan awam.

“Jangan menggunakan kaedah yang boleh membawa kepada gangguan atau spekulasi,” katanya.

Author

Media Variasi

View all posts

View all posts


Kastam tumpaskan sindiket penyeludupan heroin bernilai RM132,375

BUTTERWORTH: Jabatan Kastam Diraja Malaysia (JKDM) Pulau Pinang berjaya menumpaskan sindiket penyeludupan dadah jenis heroin seberat 1.412 kilogram (kg) dengan nilai pasaran dianggar berjumlah RM132,375, Selasa lepas.

Pengarahnya, Hamisan Kalip berkata, rampasan dilakukan selepas pihaknya menyita satu kotak bungkusan daripada sebuah syarikat perkhidmatan penghantaran kurier, di Kompleks Kargo Udara Kedua, Jalan Batu Maung, dekat sini.

“Pemeriksaan awal terhadap bungkusan itu, pihak kastam mengesan serbuk putih disyaki dadah di dalam bekas tepung minuman suplemen dikenali sebagai ‘Organic Meal Replacement’ dan bungkusan tersebut dibawa ke Pejabat Kastam Kompleks Pencegahan Negeri Pulau Pinang untuk tindakan lanjut.

“Hasil siasatan menjumpai enam bekas tepung minuman suplemen produk keluaran tempatan yang mempunyai kandungannya disimpan di dalam sebuah kotak syarikat perkhidmatan penghantaran kurier untuk dieksport ke luar negara di benua Oceania,” katanya kepada pemberita di sini hari ini.

Hamisan berkata tiga daripada enam bekas tepung minuman suplemen yang diperiksa mengandungi serbuk berwarna putih disyaki dadah jenis heroin manakala selebihnya pula mengandungi serbuk berwarna krim yang tidak diketahui jenisnya.

Katanya kes disiasat mengikut Seksyen 39B Akta Dadah Berbahaya 1952.

Dalam tangkapan berasingan pada 8 Mei lepas pula, Hamisan berkata, pihaknya menumpaskan penyeludupan kayu gaharu seberat 12.08kg disyaki tidak berkastam yang dianggar bernilai RM33,930 dan cukai berjumlah RM1,696.50 di Lapangan Terbang Antarabangsa Pulau Pinang.

Beliau berkata, rampasan dilakukan hasil pemeriksaan pada 10.05 malam terhadap sebuah bagasi milik penumpang lelaki warga asing di Balai Ketibaan lapangan terbang itu.

“Siasatan mendapati lelaki berusia lingkungan 30-an itu membawa masuk kepingan kayu tersebut bagi kegunaan ibadat dan dia dikompaun serta diarah membayar cukai terlibat. Barang dagangan dirampas dan dilucutkan hak untuk pelupusan,” katanya dan menambah kes disiasat mengikut Akta Kastam 1967. – BERNAMA


Pengusaha taska rugi lebih RM1 juta terpedaya pelaburan tidak wujud

MELAKA: Seorang pengusaha taska di Bukit Piatu di sini mendakwa kerugian RM1.06 juta selepas terpedaya dengan ajakan lelaki yang dikenalinya menerusi Instagram dalam tempoh kurang dua minggu, untuk melabur dalam pelaburan tidak wujud.

Ketua Polis Melaka, Datuk Zainol Samah berkata, wanita berusia 53 tahun itu berkenalan dengan lelaki berkenaan apabila akaun Instagram itu ‘ditag’ oleh akaun Tan Sau Fung didakwa lelaki Taiwan yang kononnya menetap di Jepun, pada 27 April lepas.

“Sejak berkenalan, pengadu sering berhubung dengan suspek melalui talian LINE dan berkomunikasi secara lisan serta SMS sebelum hubungan mereka menjadi rapat dalam tempoh yang singkat.

“Pada 7 Mei lepas, suspek telah menawarkan mangsa supaya melabur dengan membeli barang yang kononnya dari Amerika Syarikat menerusi laman sesawang https://everythingmallx.cc/,” katanya dalam kenyataan hari ini.

Beliau berkata mangsa dikehendaki membeli dahulu barang yang hendak dibeli pelanggan sebelum menjual semula untuk mendapat keuntungan sebanyak 10 peratus bagi setiap barang tersebut.

Zainol berkata, akibat terlalu mempercayai suspek, wanita berkenaan telah melakukan 28 transaksi bayaran secara berperingkat ke dalam enam akaun berbeza berjumlah RM1.06 juta dalam tempoh 7 hingga 30 Mei lepas.

Beliau berkata pada 30 Mei lepas juga, mangsa telah menyemak komisen yang diperolehnya di laman sesawang berkenaan mencecah jumlah AS$200,000 namun dia mula curiga dan sedar ditipu apabila diarah membuat bayaran tambahan bagi mengeluarkan komisen tersebut.

Menurut Zainol pada keesokan hari, mangsa cuba mengakses laman sesawang berkenaan namun tidak boleh diakses dan akaun Instagram suspek juga telah ditutup.

“Justeru, mangsa membuat laporan di Balai Polis Ayer Keroh pada Rabu dan kes disiasat di bawah Seksyen 420 Kanun Keseksaan kerana menipu,” katanya. – BERNAMA